url: =Khuado Pawi Thu – Tedim Chin India\nHomePawiKhuado Pawi Thu\n~ Thang Khan Lian\nTedim gam sungah Khuado a kizat ciat hangin, lasak a kipan gamtatnate kibang kim lo hi. Bang hang hiam cih leh, omna mun kikhat lo ahih mah bangin i omna mun tawh kituakin gam min, khua min, lui minte tampi-in phuisam, lasak leh gamtatna ah kizang ciat hi. A kibang lo nengneng a om hangin, Khuado ngeina kician om lo hi ci-a ngaihsut ding hilo hi. Khuado thu i gen a kibat kim lohna zong a thupitna mahmahna hi zaw hi ci-in ngaihsut ciat ding ka deih hi.\nKhuado pawi i cih pen Zomite pawi neih thupi pen leh lim zat pen ahi hi. Hih pawi pen tuuk anlak khit ciangin kibawl hi. Khuado pawi bawl hun leh Vaite pawipi “Diwali Puja” leh Kawlte pawipi “Mithuun Puai” bawl hun kituak a, Khuado pawi i bawl zia tawh kibat mahmahna nei-in mei kide tek hi. Kawl leh Vai ten “Khuaimeivak” de-in, Zomite in “Meilah” i de hi. Hih panin Zomite pen minampite mah banga ngeina zia leh tong kician a nei i hih lam kilang mahmah hi.\nTua banga ngeina zia leh tong kician a nei minam picing kihi napi in, minam picing hong hisak i minam pawipi Khuado i neihna natawm a thei lo tampi ki-om ding hi. Minam pau, lai, ngeina, pawi leh khanglui vante kician a nei lote minam picing kici thei lo ahih manin a it lo, a kem lo, a puah lote minam khangto suak ngei lo hi.\nKhua cih in khiatna a nam tuamtuam nei hi. Pasian genna –in “Khuavak” kizangin, Dawite genna in “Khuazing” kizang hi. “DO” i cih in zong khiatna nam tuamtuam mah nei-in, a sia lam leh a hoih lamin kizang khawm thei hi. I it i ngaih hong zin, hong lengla a om ciangin zin do, lengla do ci-in “Do” zatna mun ah om mah bangin, hong bawlsia thei dawi leh galte i sim ciangin zong “Do” ci-in zatna mun mah om veve hi. Zomite in “PAWI” i cih pen Mikangte in “Festival/feast,” ci-in, Vaite in “PUJA” ci-in, Kawlte in Puai na ci uh a, Luhseite in “Kut” na ci uh hi.\nTua panin Khuado pawi pen thupha hong guan Pasian dona, lungdam kohna leh thupha ngetna pawi hi-in, a lang khat lamah hong bawlsia thei dawi leh kaute lak pan kisiansuahna dinga dawi leh kaute hawlkhia a dona pawi hi hi.\nKhuado pawi i neih zawh kum za guk (600) peuh mah sawt khin dingin ki-um hi. Khuado pawi pen khangthak ngeina zui-in Manipur gamah Tedim Chin Cultural Club makaihna tawh October 11, 1969 kumin Tangnuam khua-ah zat kipanin, Mizoram ah Zomi Society makaihna tawh November 12, 1994 kumin Sairang, Tlawnglui ah kizang hi. Tuipi galkai Zomi ten Singapore Zomi Innkuante makaihna tawh 1995 kum panin Singapore khuapi ah “Leitung Bup Zomi Khuado pawi” min vawhin zat hong kipan to-in, tu ciangin leitung bup-ah Zomite omna peuhmah ah kizang kawikawi ta hi.\nKhuado pawi in “NI” nei loin a hun bek nei hi. Ahi zongin a hun kum simin September leh October khasung hi hamtang hi. Bang hang hiam cih leh Khuado pawi in tuk hun anlak khit ciang a kibawl hi a, kum khat leh kum khat khua khat leh khua khat anlak hun a kituah lianlian theih loh ban ah khua sungah mipite om kim hun ding tawh kigeel a kibawl ahih manin a ni kiciang tan lian thei lo hi. Ahi zongin Khuado ni ding leh vai khempeuh tangpi tawh kisai ahih manin hausa leh upate in a geel loh phamawh hi. Upate in a tunga i gen Kha sungin ni khat seh phot uh hi. Bang hang cih leh khualzin gamvakte tua sungin hong tungkim theih leh cih deihna ahi hi. Lam khat panin Aizawl dan khawng ah khuapite ah Khuado pawi ni ding kician khat seh a kipsak pen a kilawm lahna om tuan lo ding hi. Bang hang hiam cih leh Khamtung nuntak ngeina dan a anlak cih bangin omlo hi. Tua ahih mah bangin Mizoram ah Zomi Culture Society in 1998 kum panin Khuado ni dingin September 25 ni sehin kipsak hi. Manipur Zomite in bel October 2 ni seh uh hi. Bang hang hiam cih leh October ni 2 ni pen India makaipipa Mahama Gandhi pianni phawkna ni holiday hi-in mi kimin hun awng a neih ni khat ahih man ahi hi. Ni khat ni ciangin Zomite in a ni kituakin Khuado pawi a zat ni uh hong tung lai dingin ka um hi.\nKhuado pawi pen i Zomite pawi thupi pen leh lim zat pen ahih mah bangin hihna, ngimna deihna tuamtuam tawh a kidim, a nuai a bangin thukham tampi nei hi. Kum khen Pawi: Zolai simbu sungah “K – Khuado pawi kum khen pawi” cia a kisin mah bangin Khuado pawi in Zomite kum khenna hunpi khat ahi hi. Hih a kitelna dingin khanglui ten “la i cihin thu hi,” a cih bangin Khuado pawi a kisa la dawng khat en lai le hang:\n“Kum kikhen e sawlkha dang e, ziin in a vang khua zong hen aw,\nZiin in a vang khua zong hen aw, Sian sung tui bang siang heh aw.\nTukawl tawi kum khua i khen a, Ningzu khum lai aisa aw e,\nNingzu khem lai aisa aw e, khan kum sawt ciam lai leng e”.\nHih la in Khuado pawi pen Zo kum leu leh Kum thak khenna ahih lam kician sak mahmah hi. Tu hun ciangin Mikang hun khenzia Gregorian calendar zui-in kum lui beina December 31 ni leh kum thak kaina January ni 1 ni dan i zuih zenzen hang Zo kum lui leh kum thak khenna ni Khuado ahi hi.\nKhuado pawi pen anlak pawi zong kici thei hi. Bang hang hiam cih leh Khuado pawi in tuuk an lak khit bek cianga a kibawl leh tua an thak, khai thakte muang-a a kibawl hi a, kum khat sung tawntung i khawh i ciin nate panin hong piang thupha khai leh an tuamtuam aihna leh tuate hong pia, hong siam Pasian tungah lungdam kohni leh hong tungding kum thak ahi vangphatna leh inn ma, lo ma a hoihna dingin a kizang pawi ahi hi.\nKhuado pawi ciangin a minthang mahmah khat pen khuai lakna hi. Khuado khuailak i cihciangin a kimawk lak hi loin, khuaibu (khuaipheng) panin hong tung ding kum, kum hoih ding maw, sia ding? kicidam ding maw, kina ding? cihte theihnopna a aisaanna in a kizang ahi hi. Khuaibu leh a note om zia panin kum thak sungah maban ding kithei ci-in khangluite in na ngaihsun uh hi.\nKhuado pawi a kilawm sakpi pen meidetna hi hi. Khuado ni masa pen meilah lak ni-in kizangin “Meilah lak ni” a ci zong om hi. Hih meilahte pawi sung tawntung kilim zat mahmah hi. Dawi leh kaute dona (kaubetna meidetna) a kipan khawsiam Pasian a vaak tawh dona in zong a kizang, a kitang sak, a kivaak zihziah ahih manin khuado in mei det pawi zong cih theih hi.\nKhuado pawi pen siansuah pawi zong ahi hi. I pu i pate in mihingte a nasak, a sisak leh mihingte tunga tuahsiatna tuamtuam a tungsak pen dawi leh kaute ngawh uh hi. Tua dawi leh kaute tawh a tengkhawm hi dingin kingaihsun lai uh hi. Khuado cianga “Kaubetna” leh Meidetna in a ngimpi pen zong mihingte a bawlsia dawi leh kaute notkhia-a innsung, khuasung, gamsung siansuah ahi hi.\n8. Kigin ni;\n(a) Sagawhna: Khuado pen neihsa, khawisa, vulhsa teng tawh hih theih zahin kibawlin vok kigo pen hi. Zingsang vaikhuan hun ciangin, lawm papite in a pawl pawlin vok go-in, ni thum sung a khom ding uh sit tuam pah uh hi. Sa semna ah sakuang nam nih omin, sasem papite in a vok khawite leh a langte tan ding tuak a khen ma-un amau teng khamkhop ding thuk masa uh hi. Tua pen Sakuang balnek kici hi. Vok vulhte leh a langte hawm pen sakuang hawm kici leuleu hi. Sagil bawl kawm , sa sem kawmin zu lup in, dawn kawmin tang ziahziah uh hi. Tua lai takin inn nupite in ah inn tek uh ah tangsih nganhuan uh hi. Naupangte in khuag leh zam, daktal leh sialki tumin asisate phawkna in mualte hah siang uh hi.\n(b) Dai hawhna: Sate a min phetin a sin, a lung, a tuap leh a kalte themno khat tek eu khia in sawm tangvalte in tua kum sunga misi a nei innkuanpihte puak uh hi. Hih sa sungkuate pen misite ading a kikhoih tuam hi-in, sun lam ciangin nupite in zu khaihsa leh tangsih tawh tua sate kengin han-ah misite va lui uh hi. Hih pen dai hawh kici hi. A sisa a innkuanpihte luguh sathau zutzut in zu leh sa, tangsih tah uh a, tua pen si ansuah kici hi. Khuado pen a a si leh a hingte kizopna tawpna, kikhakna hunin kingaihsun ahih manin khuado ciangin mipawl khat lungleng khawngai-in kapkap mai uh a, la zong hih bangin na sa khawm uh hi.\n(i) Dona lingling, do na lingling e, gual in kumkhua dona ling ling e,\n(ii) Gualin kumkhua do na lingling e, do han ah nau bang va kap tang e.\n(c) Ankuang umna: Daihawh nupite inn hong tun kik masiah an kineksan thei lo hi. Nitak ankuang um dingin kikai khawm uh a, mi a kim tak teh papi a tal taak pen in zu kam khat teepin, phihin phuisam hi. Tua khit ciangin a banbanin zu gual teep uh a, ankuang sa kuang umkhawm uh hi. (hihin an nek thunget dan ahi hi). An nek khit ciangin i Zo ngeina bangin ki-it kingaihna, kideihsak zia lahna in sabak leh sangoi kibak khengkhang in gualnuam thei mahmah uh hi.\nKhanglui i pu i pate hun lai-in misi a om ciangin a kha misi khua ah pai pah lo-in, innsung, innnuai, innkun leh sumtawng teng khawngah khuado masiah thamcip den dingin ngaihsun uh hi. Tua ahih manin misite a gil uh kial mahmah dingin ngaihsutna tawh misi a om te kawsah, an khai, lukhung ah cih bangin kilui hamtang hi. Khangluite in misite pen dawite peh hi, ci-in ngaihsun uh hi. Tua ahih manin khuado sung a gilna laina a om lohna dingin dawi leh kaute hawl khiat in kau kibeng hi. Annekna a man khit uh ciangin kau betna dingin meilahte sau silselin lim takin tenin a lom a lomin kihencip hi. Kaubet ding ciangin kongsak leh kongkhangah meilah takna ding nahtang kuak kikoih masa phot hi. Hausapa inn ah pasal teng kikaikhawmin phot uh hi. Tua ciangin inn kiimin meilah de ciat uh hi. Tualteekpa (siampu pa) in a thau lawnin kau bet hong kipan pah hi. Tualteekpa khit ciangin midangte in beng thei pan hi. Kaubet pen pasal tangzang khat peuh in khut lang khat lamah meilah lom det kawmin tu-ga, hei-ga leh singkhuah bawk khat peuh tawi-in innsung tawng panin inntung innnuai innkawm teng bansat in:\n“Dawi hang kau hang aw, na zun na ek namsia, Na ni na kha cingta, na zi nata ten hong lametna sawt ta, Na inn na lo ah ciah, zuan in”\nci-in hawkin kiko gamgam hi. Tua bangin innkawm teng ban satin inn kongbiang a tun ciangin a tu-ga daipua denna in, “A khebuuk, a ngaltak sat kha ing ei,” ci-in a meilah ken khen nih suahin, lom khat khang gawl-ah, lom khat sak gawl-ah a kuangsa in siatin nusia hi. Hih pen dawite hong lut kik ngam nawn lohna ding ahi hi. Tua khaubengpa mi thumin zui in khat in khuang, khat in daktal leh khat in thau tawi hi. Kaubet kipat ding ciangin thau khat vei lawnin, inn kong biang a tun ciangin khat vei lawm kik hi. Inn khempeuhah kau a kibet lai takin tum theih tum mawh teng tum in, thau lawnin ngeingai uh hi.\nInn khempeuhah kau betna a man khit ciangin sawm tangval tengin gua dawnah meilah siatin adesa-in khuang, zam leh dak tawh a hon in hausa pa inn tual ah kisutuah in thum vei kimvial uh hi. A tunga i gen kau betna kammalte mah zangin kizui kawmin awngin kiko damdam uh hi. Tua panin tum theih teng khempeuh tum in, a lawhsa kammal teng mah lo kik zelin khuatual (tualbiakna) ah pai-in thumvei mah kimvial leuleu uh hi. Hih pen dawi neng kau neng bang neng peuhmah om nawn kei hen a cihna uh ahi hi. Sawm tangvalte khua sung a hong lut kik uh ciangin meilah tum bang teng hong lutpih kik thei lo uh hi. Bang hang hiam cih leh, dawi nawhna lamah meilahte natawm nin bangin siangtho nawn lo dingin seh uh hi. Meilah tum bangte khuanawl singdawn, phungdawn peuhah siatin nusia uh hi.\nMun pawl khatah tua meilah a tum bang teng kaikhawm uh a, meiphual sat uh hi. A khu a tam theihtheih nangin sawlbawk tawh khuh uh a, meikhu a paikhiatna ding a laizang mun khat vangsak uh hi. Tua mun panin meikhu hong zam khiat ciangin siampupa in,\n“SIM KUM pha hen na cih leh simah kai in, Zokum pha hen na cih leh zo ah kai in, Khai gui kha gah kong ngetna hi, Zokum kong ngetna hi. Sim kum kong ngetna uh hi. Tang bem kong ngetna uh hi. Min bem kong ngetna uh hi. Cidam ludam, kong ngetna uh hi. Tusawn tasawn kong ngetna uh hi. Khaiwh pha, tau bulh pha kong ngetna uh hi. Gal manglu, sa manglu kong ngetna uh hi” ci-in phuisam hi.\nMeikhu pen khua sung lamah a kai leh khua sung kicidam ding hi, ci-in khanglui mite in upna nei uh hi.\n11. Khuai lakna:\nKaubet zawh lamna dianna teng a man ciangin, a kihawisa khuaibu la dingin sawm tangvalte kuan uh hi. Tua khuaibu leh a note om zia panin kum thak sungah ann leh tui kham leh kial, nat leh dam a kipan tuahsiat tuahphat ding kihilna in ngaihsunin aisaanna in a kizang ahi hi. Tua hi a, khuailakna pen kithupi seh mahmah hi. Khuado khuai lakte pen zu (khuaizu) a nei namte hi loin no a nei namte, mi a deh thei nam, sing tung ahih kei leh lei sunga a kai nam tunpi, leh ngaltun, ngalthen, khuaimul leh khuai thumte khuaibu kila pen hi. Tua ciangin khuai lakna ah zat ding khuang khat, sial ki khat, daktal a kipua zo zahzah, zubeel peeng siasa bel khat, khuaisah zu a vek in , phitbu a kibawl zahzah, nang lukhu kikeng hi. Zan puan ding leh a zing cianga kizepna ding puan a koihcingte zong pua uh hi. Khuai lakna a kikeng zu pen Khuaisah Zu kici hi. Zute pen Hausa pa a kipan ham upate in beel khat ciat a sik uh, sawm tangval tengin zingsang lam-a a dawn, nitak lam-a a khiahkhoih uh zute hi.\nKhuai omna mun a tun uh ciangin khuai pen mei tawh kihal loin a piteng khut tawh khatkhatin manin ahih kei leh gua taitep tawh tepin that khin masa uh hi. Khuaipi teng a mat khit uh ciangin khuaibu pen a kua ahih leh to uh a, a pheng ahih leh phelkham uh hi. Khuaibu sungah a pheng dal sawm ciang bang pha thei hi. Tua khuaiphengte lak apanin ahoih a limci pen leh a tak pen ciamteh uh hi. Tua bang a ciaptehna a bawl khit uh ciangin khuainote tungah saphuklai bang-a a pan dildel sungah dam takin hawkkhia uh hi. Khuaino zawngkhal khempeuh zong pai khia in, a etlawm lo khempeuh nul siang uh hi. Kum san’na dingin khuaibu a kisia lo dingin kang takin la khia uh a, nang lukhu sungah koih uh hi. Hih khuaibu la khiapa, tualteekpa in thuneihna a piakpa bek hi thei hi.\nHih ni pen khuado ni nihna khekleh ni kici hi. Hih ni-in khuai tawh ai kisanin, nitakin ankuang sakuang ki-umkhawm leuleu hi. Zingsang khuavak tungin khuailate khuaibu tawh inn lam zuanin ciah uh a, khua sungah lut suak loin khuamual ah kinga-in khuaibu tangpi tangta muh theih dingin singkung tungah koih uh hi. Khuamual a khuailate nek ding dawnding khawsung pan nungakte in an phel tunsa leh zu va puak uh a, khuailate in khaw mualah khuazangpi kim ngakna in la tuamtuam khuaila , mual bawl la, khua mualpi la sa-in lamlam uh hi. Khua zangpi a tun kim khit ciangin zu kitulh, an kibakin nuamsa mahmah uh hi. Tua khit ciangin tualteekpa in khuaibu sangin khua sung lutpih uh hi.\n13. Khuai tawh aisaan na:\nKhawsung a tun ciangin khuaitawipa mah masa-in khuaibu pen tual biakna munlam manawhin kipaipih leuleu hi. Tua muna a na ngak upate in, “sanno na hih leh na kik in, miim leh sawmtaang na hih leh hong lut in,” ci-in na kal uh a, tua leh khuaitawipa in,” sanpi sano hi kei ing, miin leh sawmtaang hi’ng” ci-in tua banga thumvei a kikalh a kidawn khit uh ciangin lutsak pan uh hi. (sanpi sanno cihpen natpi nat neu cihna hi ). Tual ah a lut khit uh ciangin vial khat kimkot in hih bang in khuaila sa uh hi.\n(i) Ngaltun e, ngalthen e, khuai aw e, ka lo pam a khuai aw e, sim ngalthen, zo ngalthen,\n(ii) Nang in kum khua na thei a kong dong e, ningzu a ken dong aisa a ken dong.\nTua khit ciangin khuaibu tualsuang tunga kicing mawngkung tungah koih uh hi. Khuaibu tungah khua lu lam, khua taw lam ngatin ciaptehna kibawl a, khuainote ban honsa-in koih uh hi. Tua khuaibu numei naupang leh nupi naupaite et kiphal lo hi. Nitak lam ciangin upate in khuaibu veel uh a, khuaibu sungah khuainote inn-a a khuhna a pan a na lam kik uh leh miimbem taangbem a lamlam hi, ci uh a, kum kik ciangin an kihau ding hi, ci-in ngaihsun uh hi. Khuaino a si peuh a na om leh kum kik sungah a si a mang om ding hi hang ci-in khuazang mite maban ding hilhkholhna in ngaihsun uh hi. Upate in khuaibu mel et panin sia leh pha leh, mipi lungnop theihna dingin “Khuai hoih hi” ci-in pulak pan uh hi.\nZomite kumlui leh kumthak khenna , kumkhat sung tawntung i sep i bawlnate ah thupha hong guan i Biak Pasian kiangah lungdam kohna mailam ading thupha ngetna, siatna hong tun thei dawi leh kaute tawh i kipelh nang leh ei mahmah ah i hoih lohnate tek panin i kisiansuahna ding hun thupi “Khuado Pawi” bawl pen Khristian ngeina leh Pasian deihna tawh kilehkalh lawmlawm lo hi, cih i phawk thak ding deih huai mahmah hi.\nKhangthakte in Khuado Pawi i zat ciangin, I pu i pate in i khanglui hun lai leh i zo ngeina tawh kituak-a a zat dan uh kizang thei nawn lo hi. I theih ding thupi a ka ngaihsut pen Khuado Pawi i zat ciangin Khuado Pawi a khiatna leh a deihna ngaihsun in tua leh i Khristian biakna leh tu hun tawh kituak in i omna mun tek tawh kituakin i zat ding kisam hi. Tu hun ciangin Zomite leitung mun tuamtuamah ki-om ta a, Ngeina kician neite-Minam kician i hih mah bangin i omna tek-ah i Zo pawite khahsuah loin kem cingin, i Zo ngeina ahi i Pawi thupi Khuado Pawi i thupit sak ding kisam hi.\n1.Ciimnuai Magazine 1994, Yangoon.\n2. Khanglui ngeina, Aizawl,1999\n3. Zolai simbu (tan IV), tedim, 1997.\n6. Zolawkta Oct. 1999 Issue, Aizawl.\nTANGKONA LE HUH NGETNA


timestamp: atn

url: =Laithiangtho (Jeremiah 41-42) ~ Thu Tatuam (Siyin News)\nLaithiangtho (Jeremiah 41-42)\nFriday, April 24, 2015 Laithiangtho Dokna No comments\n1Tua kum a tha sali tha in, kumpi innkuan sung pan innkuanpui khat ahi, kumpipa khutnuai ah upa lianbelte sung pan upa lianbel khat ahi, Elishama ii tupa le Nethaniah ii tapa, Ishmael sia mihing sawm taw ngam ukpa Gedaliah taw kimu tu in Mizpah ah pai uh hi. Amate mun khat ah an a neakkhop hon tek lai takin, * 2Ishmael le ama taw kithawl mihing sawmte in a namsau uh dokin Gedaliah thatlum uh hi. 3Ishmael in Mizpah khua Gedaliah kungah a om Israel mite theampo le Babylonia ngalkap tua munah a omte zongh thatlum hi.\n4A zing ciang, Gedaliah a ki thalupna thu kuama heak ma in, 5Shechem, Shiloh le Samaria panin mihing sawmliat hong theng uh hi. Amate in a khamul uh meetin a puan uh eaukeak in, amate le amate kisun ngawp uh hi. Amate in Biakinn ah piak tu in antang le paaknamtui keng uh hi. 6Ishmael sia amate muak tu in Mizpah panin kap kakawm in pai hi. Amate kung a thet ciang Ishmael in, “Gedaliah en tu in hong tum ka ve vun,” ci hi. 7Khuapi sung a tum po uh ciang, Ishmael le a mite in amate thatin a luang uh tuikhuk khat sungah vawk uh hi.\n8Ahihang amate ii pawlsung panin mihing sawm in Ishmael tungah, “Ko hong that heak in! Zungtaang, mangtaang, olive thau le khuaitui lo lai ah phual ku nei khu hi,” ci hi. Tua ahikom Ishmael in amate that ngawl hi. 9Ishmael ii thalup mihingte ii luangte a vawkna tuikhuk sia Israel Kumpipa Baasha ii Asa Kumpipa a sim lai a Asa Kumpipa ii taw tuikhuk lian khat ahi hi. Ishmael in tua tuikhuk sia mithi luang taw dim sak hi. 10Taciang Ishmael in Babylon ngalkapte a uk ngalkapmaang pa Nebuzaradan ii Gedeliah ii kep tu in a koi kumpipa ii tanute le Mizpah khua ah a omlai mihonte theampo thongtaak sak hi. Ishmael in amate thongtaak sak a, taciang Ammon ngamsang zuanin paipui hi.\n11Johanan le ama taw a omkhawm ngalkap uliante theampo in Ishmael ii tatsiatna thu za uh hi. 12Tasia ciang amate in a mihingte uh taw ama del uh a Gideon tuili lian hui ah pha uh hi. 13Ishmael ii mat thongtaakte in Johanan le ama taw hong paikhawm ngalkap lampui uliante a mu uh ciang a lungdam in, 14amate kung zuanin tai uh hi. 15Ahihang Ishmael le a mihing liatte sia Johanan khutsung panin suakta in, Ammon ngam ah ngelku uh hi.\n16Taciang Ishmael in Gedaliah a thalup zawkciang Mizpah pan a, thongtaak a a mat ngalkapte, numeite patangte le kumpi inn sung a cilnge sa naseamte sia Johanan le ama taw a om ngalkap lampui uliante in uk uh hi. 17-18Babylonia kumpipa ii ngam uk in a koi Gedaliah sia Ishmael in thalup sak ahikom amate in Babylonian te kiita uh hi. Tua ahikom amate sia Babylonian te taw a kipeal thei natu in Egypt ngamah tai uh hi. Lampi ah amate sia Bethlehem khua hui Chimham ah tawlnga uh hi.\nMipite in Amate atu Thunget sak tu in Jeremiah Sawl\n1Taciang ngalkap lampui uliante theampo le Kareah ii tapa Johanan le Hoshaiah ii tapa Azariah le mihonte a lian a no ka kungah hong pai uh a, 2“Kong nget uh sia hong vawt sak tan! TOPA ka Pathian uh tungah kote atu in thu hong nget sak tan. A nungta lai kote theampo atu in thu hong nget sak tan. Khatvei lai in mihing tam mama ka hi uh hang tu in nangma nong mu bangin mihing tawmno bek ma ka taanglai uh hi. 3Ka pai natu uh lampi le ka sep tu uh nate TOPA ka Pathian uh in ko hong lak natu in thu hong nget sak tan,” hong ci uh hi.\n4Keima in, “Tua ahile pha hi. Nong nget uh bangin TOPA ih Pathian tungah thu ka ngen tu a, ama ii hong ci babang kong son tu hi. Bangma kong iim batu hi,” ci in ka zo kik hi.\n5Taciang amate in keima tungah, “Ko atu a TOPA ih Pathian ii nangma tungah hong piak thupiakte theampo ka ni bua uh le TOPA sia ko hong langpan thumaan le thutak tetti hi tahen. 6Dik ka sa uh zong dik ka sa bua uh zong ama tungah thunget sak tu a, kong sawl uh TOPA ih Pathian ii thu ka ni tu uh hi. Ama thu ka ni uh le ka mai uh vang tu hi,” hong ci uh hi.\nJeremiah ii Thungetna TOPA ii Zona.\n7Ni sawm zawkciang TOPA in kei hong paupui hi; 8tua ahikom keima in Johanan sia ama taw a omkhawm ngalkap lampui uliante theampo le mihing dangte taw ka sam khawm hi. 9Keima in amate tungah, “A kungah hesuak ngen tu a, nong sawl na pa ahi TOPA Israel ii Pathian in, 10‘Hi ngamah na teang suak nuam uh le, kong susia batu a, kong laamto tu hi; kong phut tu a kong phaikeak batu hi. Siatna kong thet sak manin ka khuangai hi. 11Babylonia kumpipa kiita nawn heak vun. Noma kong ompui a, ama khut sung panin kong suatak tu hi. 12Keima in a hesuak thei pa ka hi manin, ama in no tungah hesuak theina ka nei sak tu a, na ngam le na khua uh ah hong cia sak kik tu hi. Keima, TOPA in ka ci zo hi,’ hong ci hi.\n13-15“Ahihang Judah ngam sungah a taanglai note in TOPA na Pathian thu na nial batu uh a, hi ngamah ten tu na nial batu uh hi. Noma in, ‘Hi ngawl hi, ngal do nawn ngawl natu mun, ngalsim tu kisamna aw zaak nawn ngawlna mun, ngilkial ngawlna mun ahi, Egypt ngamah pai in ka teang tu uh hi.’ na ci batu uh hi. Hi bangin na ci uhle Vaanglianbelpa TOPA, Israel ii Pathian in , ‘Egypt ah pai in ten tu na tum tatak uh le, 16na kiitak uh ngal in no hong pha tu a, na kitaak uh kialpi in na nung uh pan hong del in tualai mun, Egypt ah na thi tu uh hi. 17Egypt ngamah tai a, ten tatak tu a sawm mihingte theampo sia ngal taw ahibale kialpi taw ahibale natna taw in thi tu uh hi. Khat zongh nungta ngawl tu a, amate tungah ka thet sak tu tuasiatna sia khat zongin peal thei ngawl tu hi,’ ci hi.\n18“TOPA, Israel, ii Pathian in, ‘Ka thin uukna le ka thin sona Jerusalem khua mite tungah a kibuak bangma in, Egypt ngam ah na pai uhle ka thin sona sia note tungah hong kibuak tu hi. Midangte ii hong muna ah a cizathuai na suak tu uh hi; Mite in note ciammuina in hong nei tu a na min uh sia hamsiatna in zang tu uh hi. Hi mun sia na mu kik ngei nawn batu uh hi,’ ci hi,” ka ci hi.\n19Ta ciang ka zomto lai a, “TOPA in Judah ngamah a taang lai note Egypt ngam ah na pai ngawl natu in hong son zo hi. Tua ahikom tu in na kidop natu in kong hil khol zo hi, 20na pai uh ahile thi thei natu dongin khialna vawt na hi tu uh hi. Noma atu in TOPA ih Pathian tungah thunget sak tu in nong sawl uh a, ama ii hong thupiak theampo seam tu uh in kamciam nong pia uh hi. 21Tu in no tungah kong son zo hi, ahihang TOPA ih Pathian in no tungah son tu a hong sawlte theampo na ni bua uh hi. 22Tua ahikom, hi thu ciamtee vun; na pai nopna uh le na ten nopna uh ngamah ngal taw ahibale ngilkialna taw, ahi bale natna taw in na thi tu uh hi,” ci in ka son hi.


url: =Dahna Pulakna: Mangpha Pa Do Sawm Thang, Kum 46 (Ngaihte beh) :: ZOMI DAILY\nposted on 21 March 2017 at 9:39 am Lomkholna: News, USA, ZIUSA, Zomi\nUSA gam, Oklahoma State, Tulsa khuapi a teng Pa Do Sawm Thang, Kum 46 (Ngaihte beh) in a beisa March 17, 2017 ni-in Cinakhol hetlo pi-in Tulsa khuapi sunga zato khat ahi Hillcrest zatopi panin sikhang natna tawh mual ong liamsanvat cihthuizakmanin ZomInnkuan USA kipawlna in nakpitakin kidahpih, ki lainatpih mahmah hi.\nPa Do Sawm Thang pen Zogam, Tonzang Khuami, Tedim khuapi ateng hi-in Nuntak khuasakna anuamzawding lunggulhna tawh abeisa 2015 kum in USA ongtungin 2016 kum in a zi nu En Lian Cing leh Tanumei 4 leh Pasal 1 USA, Tulsa khuapi apakiang ong tungthei uhhi.\nInnkuan kimtakin Pasian thuphate simkhawm laitak, mailam nuntaknading masuan tuamtuamte azopteklaitak un Innkuansungah Papen, nisimnuntak nading a zongpipenin hicibanga ong nusiat vatmawkpen Ki khasiatpih, na kisakpih mahmah hi. Pa Thang pen USA leitang tunga ong nusia Zomi sanggam laizom khat hihnatawh lainatpihna, Dahpihna lahna in Zomi Innkuan USA kipawlna in Paakkual khattawh Mangpha khakna kinei ding hi.\nPa Thang tawh anunungpen hunzatkhopding pen ongtungding March 22, 2017 (Wednesday) ni-in Myanmar Zomi Baptist Church (MZBC) Biakinn 6363 S. Peoria Ave, Tulsa, OK 74136 ah 11:00AM to 12:00PM kikal hunteng luangetna/ Viewing hun hidinga 12:00PM pan tuamun mahah Myanmar Zomi Baptist Church, (MZBC) Pawlpite ngeina zui-in Rev. Dr. Thawngcin Taithul in anunungpen hehnep hunbawlna ong neihpih dinghi. tuakhitciangin Pa Thang luanghawm pen Rolling Oaks Cemetery 4300 E. 91st St, Tulsa, OK 74137 ah Vuina daitansakna kinei ding hi.\nI it mahmah i sanggampa Pa Thang ongnusiatna hanga adah akap, alunglengkhuangai a innkuanpih a zi a tate, pianpih sanggam laizomteng leh khuapihtuipih tanaumeltheih, Pawlpimi, Zomipih akuamapeuh tungah ibiak Vanglian Pasian khasiangtho in aluang khituite ong nulsakhenla lungnoptawldamna ongguan kimciat tahen cih Zomi Innkuan USA kipawlna in thu kongngetpih uhhi.\nDahpihna lianpi tawh,\nPrevious: Mi Hampha Hiteh! ~ Dimno’ Pa\nNext: San Francisco ah numei khatin Herbal Tea adawnleh si ~ ZD


url: =Ni khat ni ciang in ~ Rev. Khup Za Go :: ZOMI DAILY\nNi khatni ciangin: I beh min, i phung min, i gam min cih banga minam kilawh ahi zongin, mite in Lushai peuh, Kuki peuh, Chin peuh hong ci ta uh ci a, i kicih suk pah ahi zongin eite lakah Laimi, Mizo, Zomi ci-a min tuamtuam i kicih pen mi hong muhna leh etna pan zumhuai a, ei kimuhna panin zong suphuai, haihuai ahih ciangin min khat puam khatin kilo thei le’ng i nahlawh pekzaw ding hi cih i phawk ni hong tung pelmawh ding hi.\nNi khatni ciangin:\nI beh pau, i khua pau, i gam pau cih banga pau tuamtuam bulbawl ciat nei a, minam pau cih ding tang kam zat diak i neih nop het loh pen mite hong etna leh muhna panin neuhuai a, ei a dingin zumhuai, haihuai, suphuai lua hi ci-a kampau nam khat bek zat ding a kulna i phawk ni hong tung pelmawh ding hi.\n“Ko ngeina”, “No ngeina”, cia i bangkua, i khua, i beh ngeina, innluah, gamluah, man leh mual, khutkhialh bankhialh thu donga zatdan tatdan tuam ciat Kawlgam, Vaigam dongah i neih sangin ngeina khat zat khop ding hoih zaw, kilawmzaw hi cih i phawk ni hong tung pelmawh ding hi.\nBiakna zuihna kibang, Lai Siangtho bu khat a len ciat mah ahi Khristiante in Baptist, Presbyterian, Methodist, Adventist, Pentecostalist, Catholic, Evangelical, Ecumenical leh min tuamtuama kivawhte i kimudah a, kitelkhial a, hi zaha saisa i bat sangin, khat leh khat ki-itin, zum khat nei khawmin, sumpi zek khawmin, biakna khatah gil kah khawm thei liailiai leng Jesuh nungzui i hihna kilang zaw ding a, i khuavak zong tangpha zaw ding hi cih i phawk ni hong tung pelmawh ding hi.\n“Ni khatni ciangin” i cihcih niloh pen tu khang, tu kum, tu kha, tu ni, tu nai laitak mah hi pah lian hi ci-a i gam, i lei makaite, uliante, laitheite, a kipan tangpi tangta donga “Uimeikang” mah banga om khawng thei nawn lo zah a, thu i kikupkhop pah pialpual ciangin Zo minam i hihna pen zumhuai liailuai, zumhuai niangnuang cih bang hi nawn lo ding a, “Tu ni ei sunni hi e,” ci-in ki-angtangsak mahmah zaw thamin a hong bawl Pasian min i phat ding i phawk ni hong tung pelmawh ding hi. Rev: Khup Za Go (Zoheisa Magazine 1988, Lamka)\nPrevious: Vaiphamawh om ahih manin Malaysia UNHCR zumpi ni 2 sung kikhakding\nNext: BB King : A tomin theihhuai kasak ~ Zen Lian\nUS kumpi in Christmas hunsung Europe gamsung azinte kidopding vaikhak\nKa muhpak US Gamthu pawlkhat (28) ~ Awn Za Pau


url: =A zungpan in kal khia in ~ Dim Lun Zam :: ZOMI DAILY\nposted on 2 March 2018 at 9:34 pm UTC+9:30 Lomkholna: Biakna, Dimlunzam, News\nMat leh zet a zudawn khangno khat thungetsak ding in ong sam uh a, a neu a ki pan a pian zia ong gen uh hi. A nu in a ta a suah zawh nai nih khit teh a pa in tenpih lo ding ci ahih man in apa tawh nusia vingveng hi. Hih naupang a nu nawizu tawh khang lo, nu itna ngah lo a hih man in, a lungkim thei lo hi. Tua thu ka zak ciangin, Khasiangtho in, ong makaiha hih bangin ka hopih hi, “lawm aw, na nu na pa te zong nang bang mah a mawhnei hi a, a ut pen uh hi lo hi.\nOng it lo zong hi lo hi. Amau Pasian thu thei lo ahih man uh hi. Maisak in, ka cih leh khitui tawh a nu mawhna maisak in, tua a ki pan a zu dawnnawn lo hi. Tu in zong kokiang ah disciple ding in ong zui hi. A mah Hakha te ahihi. Kha guk sung ka pattah khit uh teh ciah kik a na sem in lungnuam tak in om hi.\nA zung banghiam cih kan zo le hangh a bul ki longh khia thei a, agah ngei gah thei nawn lo pah hi.\nNatna tawh kisai in zong, mawh thum na nei in, mi a hencipna te uh mai sak masa le uh, alen cip dawi mang pa thupia in, ama mawhna mai zo, Zeisu sisan in sawpsiang zo hi, a mah kisikkik zo hi, dawi mangpa aw, hih na seppih teng tawh hih mi pa tung ah thu nei thei nawn kei uh teh pu suak un, ci le hangh tai khia diamdiam uh hi.\nNa buaina te atungtham pan phisian sawm ken la, a zung pan in kal khia le cih na lawhcing baih zaw ding hi.\nA pualam i muh theih natna leh mawhna sung ah kikhih cip na te in mit muh theih agah te hi a, tua te in singkung bang in zung nei hi. I vuntung a om muh theih meima khem peuh a tungtham hi den lo a, a hanghang in ong piang khia na hi thei hi.\nKhamtheih guih theih,zu leh na dang te pan a pusuak zo lo te a duh a deaih uh tawh ki gamla sak le hangh tawl khat sung ong ki mang thei uh a, ki mu kik le uh sem kik veve uh hi. Meima pen a hang kan lo in, a tungtham bek zatui nuh in, sil pong leng damtuan lo in a sung lam ah na thuk lut mah mah thei hi. Mi khat heh den keii cih zong a zung pan in kan in tua pan in kal khia zo le hangh tua heh na te om nawn lo ziau hi.\nA zung i kan tel theih nading Kha Siangtho bek in ong makaih thei a hih man in, a mah tawh ki thuah in Laisiangtho sim na lungngaihna leh amah kiang mah ah ong pholakin ci in ngetna aphamawh masa pen ahihi.\nI neulai a i tuahkhak thu te in theihlohkal in sunglam liamma ongpia a hih man in i ma kinawt theih loh nading in,nate (things) leh mi te kihtakna lau na leh maizumna cih te ong piangsak hi. Neulai meima(Childhood trauma or wonded past) in i sunglam picing sak thei lo a hih man in, naupang te itna tawh makaih a kep siam mahmah ding kisam mahmah hi.\n1. Nute pate in hamsiat leh phuisam zang lo in, a khialh hun nangawn un, thuhilh na na neih a, dan na piak khit teh na it na lak tawntung in la, kawi in nam in om den ding ki sam hi.\n2. Thapia in, ‘ Nang pen mi thupi suak ding, Pasian in ong zang ding hi’ cih te nisim in citang tang ding hi hangh.\n3. A mel a sa in ko na kam mal te zang kei in la, a lawm te leh a sang gam te tawh zong teh kha kei in.\n3. A u nau lak ah lai lam a nang pen a hih leh zong, Pasian in lampi tuamtuam tawh thupha hong pia a hih na leh Pasian mikim a ding ngimna nei cih te gen tawn tung in.\nNa kampan in lamet na pia tawn tung in.\n4.A lungsim cidam te akhan dan uh hoih hi. Pasian thuman thutak tawh pantah in la, lungkia kei in. Mi thupi te tangthu te genpih den in.\n5.A mau tawh amau uk ki mawlna te ki mawl pih zel in. Nu leh pa tawh limtak a khang to a, Pasian thu tawh ki pantah naupang te a zawn uh hang in nikhat ni ciang in makai pi ong suak ding uh hi.\n6.A hih theih lai teng, na naupang te mi kep ding muang kei zaw in la, nang mah in kem in, pantah in.( Mi ka cih ciang in na sanggam, na inn kuan pih dang te na ngawn a ci ka hihi). Bang hang hiam cih leh a mau te in a it uh hang, a mau te a nu uh a pa uh hi lo hi.\nI deih loh lungsim meima ong om loh na ding, hih te in zung a khaak ma in tu in, ki dal ki kem khol thei ding cih na hi.\n1.Hih pa a neu lai a atuah khak thu, a hunlap in ki ngaihsak hen la, ki thupi sim leh hih lungkim lohna te piang lo ding hi.\n2.Naupang te pen, ‘no naupang te’ i cih pen man lo hi. I ta te thugen limtak ngai in thusim in, a mau tawh ki thuah hun tampi la ding ki sam hi.\n3. Hih bang lungsim natna a neih loh na ding inn kuan nuam a suah na ding antang thunge ding leh lai siangtho mah tawh pattah ding kasam hi.\n4. A mau khansachet(feeling) thei lo in mawh saksak in taitai kei in la, nang na mawh leh thum ngam in. Dim Lun Zam\nPrevious: Klang Hospital ah siavuan leh zato nasem akigawm in mi 76 te’n an nekhial, Food Poisoning\nNext: ZAM Thupuak :: 04 Mar 18 (UN zumah numei makai meeting)\nA ngaihsuthuai thu pawl khat ~ Thang Khan Lian\nJan 4: Kawlgam suahtak ni


url: =Hong Kong ah dawlnih Bus golpikhat tuahsia in mi 19 sikhin, 10 val liam :: ZOMI DAILY\nposted on 10 February 2018 at 11:06 pm Lomkholna: Hongkong, News, Sawltak, World\nHong Kong gamsung ah tuni Saturday (Feb 10) nitaklam in Bus dawlnih aphate khat tuahsia ahih manin mi 19 sikhin a, adangzong aliam tampi om cih AFP pan kiza hi. Tua dawlnih apha “Double-decker Bus” pen atuahsiatna Photo zong Social Media ah ki khahkhia in, cikziat huai mahmah hi.\nHong Kong, Northern New Territories aom Tai Po Town sungah atuahsia hi a, Bus ii atunglam pen siagawp in, leilak ah apanglam in kiphahsuk zihziah hi.\nLamzikpi tungah atailaitak in apanglam ah talsuk in, tuakhit ciangin meikhuam “Lamp Post” khat amailam in nawkkha sawnsawn hi. Hih tuahsiatna apian ciangin ahuhding in Rescuers te’nzong delhpah uh a, Double-decker Bus sungah a awkcipte hotkhiattheih nadingin kapanpah ngeingai uhhi. Police te’n ahihleh hih atuahsia Bus sungah mi bangzah awkciplai cihpen pulakna neinailo uhhi.\nHih Bus tuahsiatna ahang taktakpen thunei te’n pulakna akician in neinailo uh a, ahi zongin Local Media te’n ahihleh Bus Driver in hat hawllua in tuapan in akibung ci uhhi.\nAliam Passenger khatin SCMP te kiangah agenna ah Bus adangdang te katuanngei sangin hih atuahsiatma ahawlzia pen hatlua mahmah hi ci’n genkhia hi.\nTuabang in ahat mahmah laitak in mawtaw apei Tyre kitam hidinghiam, hongtalgawp in, tuakhit ciangin Bus pen hongki lumlet hi. Asung ah atuang Passengers khempeuh pen alang khatpan alangkhatlam ah hong lumlet, honglawnzak gawpin kiphukha, kithuapkha gawp hi. Bus sungah Passengers te ki thehzak gawp uhhi ci’n genbeh hi.\nApple Daily te genna ah hih Bus pen Minute 10 ziakai ahih manin, ahawlpa Bus Driver kiangah aki Complain ciangin hat hawlgawp in, tuahangin akibung hi ci’n Passenger khatin genkhia cihi.\nDemocratic Party panin Lawmaker Lam Cheuk-ting inzong hih dawlnih apha Double-decker Bus tepen kumpi thunei te’n hoihtak in etcian phatding hi. Tuahsiatna omthei zelzel a, adiakdiak in atungdawl Upper Level ah atuang Passenger te’n liamthuakthei mahmah uhhi ci’n genkhia hi.\nSouthern Chinese City te’n amauzat Public Transport System tepen leitungah Infrastructure ahoihpen hi ci’n limgen mahmah uh a, ahi zongin tuahsiatna Accident pen piangthei zelzel hi.\nAbeisa 2003 kumsung inzong Hong Kong ah Double-decker Bus khatleh vanpuakna Truck mawtawpi khat kiphukha in, lei tungpan in tuisuang ah kiasuk hi. Tua Accident hangin mi 21 takin sihlawh a, Hong Kong gamsung ah ahuaisiapen tuahsiatna “Hong Kong’s worst road traffic accident” in ki ciamteh hi.\n2008 kumsung inzong Bus tuahsiatna hangin Hong Kong ah mi 18 takin sihlawh uhhi. Sawltak #zomidaily\nPrevious: Tedim ah vengthak khat a kibehlap zawhding lunggulh huai\nNext: Naungek kha 4 bek aphapan gei ah zakang atep mi 4 kiman


url: =Chrome ah Google's Search Domain Laih Dan - Zomi Computer and Internet Association\nHome / GENERAL / WWW / Chrome ah Google's Search Domain Laih Dan\nChrome ah Google's Search Domain Laih Dan\nTaang Sianpu December 02, 2011 GENERAL, WWW\nKei bang dan in US pua lam ah a teng na hih leh Google.com ci in na khet ciang in Google.com pan in google.tld (google.co.uk, google.fr, google.co.jp, google.com.my, google.co.in, etc.) ah ong kha hi. A hang pen na omna mun ah a hoih en Search Engine ahih na a kilat nang deih na hi.\nHimah leh Google.com pen Version lui pen leh i zon nop na khatpepeuh i thu pen a kim pen in ong zon sak thei a hih manin version lui mah nuam ka sa pen hi. Tua bang in Google.com ngiat tawh a zang nuam te in na Home Page taw ah "Google.com in English" mek a hi zong in google.com/ncr ahi zong in ki laih thei hi. A laih dan ding Step te pen:\n1. Chrome Windows khempeuh kahk masa in.\n2. Chrome's user profile directory (for example, in Windows Vista and Windows 7 the path is: %LOCALAPPDATA%\_Google\_Chrome\_User Data\_) ah pai in.\n3. Local State pen Notepad, TextEdit or gedit tawh hong in.\n4. "last_known_google_url" leh "last_prompted_google_url" cih zong in(Ctrl+F). "http://www.google.tld/" (.tld=.co.uk, .fr, .co.jp etc.) panin "http://www.google.com/" aih keh adang domain ah laih in.\n5. Tua text File pen Save(Ctrl+S) inla, Chrome hongkik in.\n6. If you want to switch to your local domain or keep google.com cih dotna na muh leh Keep google.com cih tel in.\nNa oman mun tawh kizui in Search Domain pen google.es pan google.pt ah cih bangin zong kilaih thei hi.\nVee Eee Technologies 8:06 PM, December 19, 2011


url: =Kuala Lumpur, Jalan Ipoh aom mawtaw sungah gulkhat kivial venvan :: ZOMI DAILY\nposted on 3 December 2017 at 7:53 pm Lomkholna: Malaysia, News, Sawltak, World\nMalaysia, Kuala Lumpur, Jalan Ipoh sung aom innkhatah mawtaw akikoih pen asung ahawlpa tutna ah gul golpikhat naki vialvenvan cihi. Nungkalsung in Jalan Ipoh, Kampung Kasipillay sungah thupiang ahihi.\nKum 56 aphakhin Retiree khatin agenna ah ka tapa pen nasep kuanding in akithawi, apaikhiatsawm hi a, ahi zongin mawtaw ahawlte tutna munah gul golpikhat nakuan venvan cihi.\nTuaciang in Civil Defence Force te ka zasakpah uh cihi. Ahi zongin Civil Defence Force tepen ahunlap in tunglo in, nainih dektak khitciangin tungpanmawk uh ahih manin, lungkiat huai mahmah hi ci’n genkhia hi.\nCivil Defence Force te kasap laitak in thuneipen khatin ka omna Address leh Details teng hongngen a, amanlan in Civil Defence Force te hong paisakding hi ung ci’n honggen cihi. Ahi zongin nainih bang ziakaimawk uh a, tuakhit ciangin hongtunpan uh cihi.\nKamphatna tawh tua gulpi pen Driver Seat tungah akivial hi in, ki mupahthei bilbel ahih manin, phadawmlai hi. Azenzen in tutna anuai khawngah aom hi’n katapa in theilo, mulo in mawtawsung lutkha hileh, mawtaw ahawl laitak in katapa pen nawngkaisakding a, lauhuai mahmahthei khading hi ci’n genbeh hi.\nTua nupinu genna ah hih gulpi pen bangci bangin mawtaw sungah lutthei hidinghiam ka ngaihsun theikei uhhi. Ahi zongin mawtaw sungah aompen sawtkhin khading hi, banghanghiam cihleh hih mawtaw pen Weekend sung kizanglo in akikoihcip ahihi cihi.\nCivil Defence Force tepen zingsang 8:10am hunin kasap uh hi a, ahi zongin 10am hun ciangin hongtungpan uhhi. Ka tapa zong nasep ahunlap in kuantheilo ahih manin, anasepna te kiangah hong ziakaining ci’n azaksak hi a, ahi zongin Civil Defence Force te ahunlap in hongtunglo ahih manin, sunlang khuan ngetkul mawk cihi.\nCivil Defence Force te tuazah in aziakaiding theikhol hileng, Fire and Rescue Department te samzaw mahding hiveng ci’n genkhia hi.\nHihvai tawh kisai in Civil Defence Force panin Spokesman khatin ziakaina hangin kongthuum uhhi ci’n genkhia hi. Zingsang Traffic Issues tuamtuam hangin ahunlap in ki tungtheilo hi. Tua kawmkal ah Batu Caves ahzong adang gulkhat matding hongki zasak in, tuamun ah kipai masa ahih manin, aki ziakai hi ci’n genkhia uhhi.\nCivil Defence Force ah nisim in gulmatding hongki zasak pen 5 panin 10 bang omden hi ci’n Spokesman pa’n genkhia hi. Nisim in gul matding 5 panin 10 veibang kizasakden himawkleh amaukianglo, Fire and Rescue Department te kiangahzong akizasak pawlkhat omlaiding. Khuapisung dingbuangin gul atamlai mahmah himawkding hi. Sawltak #zomidaily\nPrevious: Tedim ah Ninu’s Research Lunch cih Laibu hawmkhiatna le kimuh khopna kinei\nNext: Malaysia, Kajang vengsung ah India gammi 2 kithatlum


url: =23 February 2019. Sabbath 8na Sawm-ah khat leh Sumpite Piakna-ah Cihtakna ~ MUC\n23 February 2019. Sabbath 8na Sawm-ah khat leh Sumpite Piakna-ah Cihtakna\n23 February 2019. Sabbath 8na\nSawm-ah khat leh Sumpite Piakna-ah Cihtakna\n“ Mi khat in Pasian a buluh ding mah ahi hiam? Tua hi napi note in kei nong buluh uh hi.” Mal. 3: 8.\nKhristian thu-um mite in Pasian in Piangsak Pa hi; tua hi-in na khempeuh Ama neihsa hi, cih pen kithei kim hi. Piancil Bu sungah na khempeuh in Pasian’ vangliatna tawh kipiangsak ahihna thu kipulaak hi.\nIsrael mite in hotkhiatna a theih nading leh Amah a biak nadingun, biakbuk khat lam dingin Pasian in Moses thupia hi. A ngah uh na khempeuh lak pan sawm-ah khat pia dingin thupia hi. Pasian in tua sawm-ah khat keima aa hi, ci hi. Tua banah sumpi tuamtuamte piak ding hong hilh hi.\nKoi bangin sawm-ah khat leh sumpite kilamdang hiam? Sawm-ah khat in Pasian aa hi; Amah a ap kik i hi hi. Sawm-ah khat i khiat ciangin, Topa aa a pia i hi pan a, i piak hi lo hi. Ama aa mah a ap kik i hi hi.\nSumpi ciangin Topa tungah citpiakna, piakkhong hi-in, i piak nopzah mimal khensat hi. Ahi zongin sumpi khia lo-te, Pasian a buluh mah suak veve hi. Sawm-ah khat leh sumpite a thupitna kibang hi. Sawm-ah khat leh sumpi i khiat ciangin Piangsak Pa bia ihihna a pulaak i hi hi.\nThuumna: Thupha tampi hong Pia Pa tungah cihtak ding kisam hi. Sawm-ah khat leh sumpite Ama i ap hi. Piaknopna lungsim tawh pia in.\nThungetna: Topa aw, nangmah kong pahtawi uh hi. Sawm-ah khat leh sumpite na mai-ah kong luii uh hi. Nangmah kong biakpiaknate uh hong sang in. Amen.


url: =Mihaute’ Hauh dan thusim (5) ~ Mungpi Khupson :: ZOMI DAILY\nMihaute’ Hauh dan thusim (5) ~ Mungpi Khupson\nposted on 24 July 2016 at 12:56 am UTC+9:30 Lomkholna: Article, Business, MungpiKhupson\nMizawng, Milaihawl, Mihau leh Minuamsate’ Sum Kilumletzia:\n“Limtakin ngaihsunin geelgeelna pen hauhna lampi hi a, nawhsa-in lopthop hihna pen zawn’na lampi ahi hi” – Pau. 21:5\nHih anuaia lim tawh mizawng, milaihawl, mihau leh minuamsate sum kilumletzia (cash flow) en dih ni:\n1. Mizawngte’(Poor) sum kilumletzia:\nHih atung a lim i et ciang Mizawngte’ sum ngahna pen a nasepna thaman uh lawh bek pan cih i mu hi. Tua a sum ngah sunsunte uh pen Zatna tuamtuam (neek le dawn, silh le ten, zatui zaha, innsap etc) tawh beisuk pah hi. Hauh cih thadah Na a sep kei vua leh an ngawla puuksi thei dingte ahi uh hi. Assets neilo uh a liabilities zong neise lo uh hi. Hih huangah Zomi tamzawte i om hi\n2. Milaihawlte’(middle class) sum kilumletzia:\nMilaihawlte zong a Nasepna pana a ngahuh lawh bekmah tawh nungta uh hi. A nasep uh kicianzaw deuh ahih manin a lawh uh zong hoihkhawm lel a, a zatna uh zong tam pah hi. Liabilities tuamtuam: Loans (car, house, etc), credit cards, insurance, taxes, etc) nei thuah uh ahih manin a sum thalawh uh tamzaw a zatuh kisam a, assets neilo uh ahih manun hauzo taktak lo uh hi. Kumpi nasem pawlkhat leh gam thumna a tung Zomi tamzawte hih huangsungah om uh hi.\n3. Mihaute’ (Rich) sum kilumletzia:\nHih lim panin mihaute’ sum ngahna nam nih cih I mu thei hi. Mihauten lawh tampi sanna bek tawh kihau zolo hi cih teluh ahih manin assets tuamtuam: Inn le lo, sai, industry, factory, saving accounts, etc cihte nei thuah uh a, tuate panin sum meet tampi saang uh hi.\nHih na tak lama lim limtak en leng, mihauten a nasepna uh leh a assets uh pan sum ngah thuah uh hi cih I mu hi. Liabilities a neih hangun tua in subuai lo a, assets leina in a sum zanguh hi cih zong I mu thei hi. A na leite uh pan sum meet ngahkik uh ahih manun a hau ding mah na hi uh hi! Zomite zong hih huangsungah bangzah hiam khat om khin uh a, kibehlap toto ding hi hang.\n4. Minuamsate’(wealthy) sum kilumletzia:\nLai Siangtho in Minuamsa a cihte bel hi pah sam ken cin! Mikhempeuh in I lungtup I sun mang a I geelgeel pen nasem lo a deih bangbang neih theih ahi hi. Hih huangsunga omten tua dinmun pen naih penpen leh kilawm hi. A tomin gen leng Billionaire I cihte ahi uh hi.\nTak lama lim en lehang lawh pana ngahna om nawnlo hi, banghang hiam cih leh hih minuamsa I cihte in nasem nawnlo uh a, a assets tuamtuamte un amau adingin nasem uh hi(nanga dingin na sum semsak in I cihcih pen). Shares, Copyrights, franchises, stocks, real estate leh a dang tuamtuam panin a lomlom, a henhenin sum ngah ziahziah uh a, a liabilities uh leh a zatna khempeuh uh zong a assets un sik gaikhin hi. Zomite cik hun ciang hih huangsungah I om tam… maw a om khin zaw!?\nNote: Assets leh Liabilities na tel kei leh MIHAUTE HAUH DAN THUSIM 4 en in\nPrevious: Na Khekhap enkik dihve ~ Khaineu Hatlangh\nNext: Zomi Khristian te sungah kilem kikna ~ Dr. Pau Khan En\nThu-um mite leh Sum ~ Dr. Do Suan Mung\nVondeih Kep Ding – 92 (Dimno’ Pa)\nPaikhiatna ~ Laitai January 2010


url: = Ka thi zawk ciangin vantungngam theng tu kahi hunlam bangbang he thei tukhi ziam?\nKa thi zawk ciangin vantungngam theng tu kahi hunlam bangbang he thei tukhi ziam?\nDokna: "Ka thi zawk ciangin vantungngam theng tu kahi hunlam bangbang he thei tukhi ziam?"\nZokikna: Ngupna nga nahi hunlam le na thi zawk ciangin vantungngam nga tu nahi hunlam na kihe ziam? Na kiheak tu Pathian in hong dei hi. Lai Thiangtho in “Pathian tapa a ummi theampo nuntak tawntungna nga tu hi ci a, a kiheakna tuin hi thute note kungah hong at ka hihi” (1John. 5:13). Nang sia tu-in Pathian mai ah ding a, Pathian in “nang vantungngam ah banghangin hong tum sak zezen tukhi ziam?” ci-in hong dong le, bangbang zokik tu ni ziam? Na zo kikna tu na he bua tha tu hi. Hibangin na zo kik tu hi. Pathian in eite hong it a, tawntung nuntakna ih nga thei natu in ama in lampi hong hon sak hi. Lai Thiangtho in hibangin son hi. “Pathian tapa a ummi theampo kisia ngawl-a nuntak tawntungna a nga thei na tuin Pathian in a tapa khat bek neisun hong piak dongin leitung mite a it hi” (John.3:16).\nVantungngam ih nga thei ngawlna tuin lam hong khak nate ih heak tu ahi hi. Hong lam khak nate in hibang ahi hi. Ih mawna, ih khelhnate in Pathian taw suakta takin ih kipawltheina tu pan lam hong khak ahi hi. Ih lua suk mawna hangin maw neite ih hihi. Ih teal zong ahi hi. “Mi theampo maw siat uh ahi manin hong hunkhia Pathian taw kikhuala hi” (Romte. 3:23). Ei le ei ih kihun khia zo bua hi. “Pathian hong hesuakna hangin upna taw ngupna kinga hi. Ei hanciamna hang hi ngawl hi. Pathian hong piakthong letsong ahi hi. Ngamtat phatna hang zong hi ngawl hi. Tua ahimanin kuama in kisialhpui thei ngawl tu uh hi.” (Eph. 2:8-9). Eite in thina a thuak tu le hell sungah a om tuin ih kilawm hi. “Mawna thaman in hong piak sia thina ahi hi” (Romte. 6:23).\nPathian sia thiangtho hi. Thuman hi. Mawna dan thuak sak hi. Ahizongin ama in eite hong it a, mawmaina ih nga thei natu lampi hong hon sak hi. Jesu in “Keima in lampi ka hi hi. Thuman le nuntakna zong ka hihi. Kei hong suang lo in kuama in Pa kungah a theng batu hi” (John.14:6). Jesu sia eite atu-in thinglamte tungah thina hong thuak hi. “Khris in mawneite a tuin khat vei thina taw hong tan zo hi. Thuman ngawlte thuman mi a suak theina tuin Pathian kungah hong paipui hi”(1Peter.3:18) . Jesu sia thina panin hong tho to kik zo hi. “ Ama in ih mawna hangin thinglamte tungah thina hong thuak a, thuman mi ih suak theina tuin hong tho kik ahi hi” (Romte. 4:25).\nTua ahimanin hi dotna sia enpha kik tawng. “Ka thi zawk ciangin Vantung ngam nga tu kahi hunlam bangbang he thei tukhi ziam?” Hibangin na he thei tu hi. Topa Jesu Khris um a, sang lete tatkhiatna na nga tu hi (Sawl.16:31). Jesu a sang a a um theampote tungah le ama min a um mi theampote tungah , ama in Pathian ta hina a pia hi” (John.1:12). Tawntung nuntakna sia man ngen ngawl-a hong kipia letsong bangin na san tu ahi hi. “Pathian ii a thonga hong piak letsong in ih Topa Jesu Khris hangin tawntung nuntakna ahi hi” (Romte. 6:23). Tu mama-in nang in a kicing le a mannei nuntakna taw na nungta thei hi. Jesu in “ Amate a kicing nuntakna a nei thei na tuin ka hong pai hi” (John. 10:10) a ci hi. Jesu ih hong kamciamna bangin nang sia Pathian taw vantungah a tawntungin na mangkhawm tu hi. Jesu in “Keima in note a tuin omna tu mun vawtkhol tuin ka pai tu hi. Tua zawk ciangin kong pai kik tu-a tua ka vawtsa innpi ah note taw a tawntung mang khawm tuin note ka hong la to tu hi” ci hi. (John. 14:3).\nJesu Khris sia gumpa in sang a, Pathian kung panin mawmaina na nga nop le hi bangin thu na ngen thei hi. Hi thungetna le a dang thungetna hangin ngupna na nga batu hi. Jesu Khris upna hang bek taw na mawna hong kimai sak tu hi. Hi thungetna in Pathian um nahi hunlam ama tungah son na hi-a, ama hong piak mawmaina hangin ama tungah lungdamkona zong ahi hi. “Topa awng, keima in nang kong langdo manin thukhenna a thuak tu ka hihi. Ahi zongin Jesu Khris in ka thuak tu thukhennateng hong lak sak siat zo hi. Ama ka upna hangin mawmai sakna anga tu ka hihi. Ngupkhiatna ka nga na tuin ama ka muang hi. Alamdang nong hesuakna le mawmaina – tawntung nuntakna letsong hangin lungdam kong ko hi! Amen!’’


url: =Lebanon aom US Embassy maiah Jerusalem vai hangin lungphona kinei :: ZOMI DAILY\nposted on 10 December 2017 at 11:50 pm Lomkholna: News, Sawltak, World\nUS President Donald Trump in Jerusalem City pen Israel gam ii Capital khuapi in theihpihna apulakpen leitung gamtuamtuam aom Muslim te hehmahmah uhhi. Hih theihpihna tangkona hangin Middle East sung aom Lebanon gam, US Embassy maiah Sunday ni in lungphona mihonkhat in nei uh cih AFP pan kiza hi.\nLebanon, US Embassy maiah lungphona anei mipi tepen Security Forces te’n aki khenthang nadingun Tear Gas leh Water Cannon tawh kap uh cihi.\nAFP Correspondent khatin agenna ah US Embassy maiah lungphona neiding in Palestinian tampi ki kaikhawm uh a, ahi zongin Embassy Area sungah alut theihloh nadingin Metal Gate Sealing kibawl cihi. Tuaban ah Security Forces te’n Tear Gas leh Water Cannon tawh mipi te aki khenthang nadingin galkap uh cihi.\nTuabang in Tear Gas leh Water Cannon tawh akikapna hangin mi honkhatzong liam uhhi ci’n AFP Correspondent in genkhia a, ahi zongin Security Forces te’n ahihleh bangmah genkhiatna neinuamlo uhhi.\nVideo: Angry protests outside US embassy in Lebanon\nEmbassy kuamsung ah lungphona anei te’n Palestinian leh Lebanese dialkhai “Flags” te lamziahziah uh a, President Donald Trump langpanna kammal vive awngziahziah uhhi.\nMore: Jerusalem pan Zomi Party Gualzawh Pawi lungdam pihna\nLungphona anei Demonstrators pawlkhatte’n President Donald Trump ii alim mihing ciacia in abawl uh pawlkhatzong meitawh halsak uhhi. Lungphona aneite lakah Palestinian Parties panin Member pawlkhat leh Lebanese Islamists pawlkhatzong kihel uh cih kiza hi. Sawltak #zomidaily\nPrevious: Malaysia gamsung aom McDonald’s te’n Israel ka panpihkei uhhi ci’n nial\nNext: Thopi maw, Khuaivah? ~ Nk Khanno


url: =Zomi Baptist Convention (ZBC) Taangthu. Gelh - Rev. Khoi Lam Thang (B.Th.,B.A.,M.Div.,M.A.,M.Th). - Laibu Saal\nHome > Thuluui/Articles > Zomi Baptist Convention (ZBC) Taangthu. Gelh - Rev. Khoi Lam Thang (B.Th.,B.A.,M.Div.,M.A.,M.Th).\nZomi Baptist Convention (ZBC) Taangthu. Gelh - Rev. Khoi Lam Thang (B.Th.,B.A.,M.Div.,M.A.,M.Th).\nZBC piankhiatna: 1899 in Carsonte Zogam hong tung a, 1953 kum in ZBC piang hi. 1948 kum a piang HBA, FBA, leh TBA kigawm ZBC kici ahi hi.\nHih bangin Association thum a pian ma in Zogam bup a om Baptist Pawlpi khempeuh "All Chin-Hills Baptist Association" kici hi. 1919-1938 ciang Cope topa vaihawm "Tedim Kam Thu kizakna lai" zong "Chin Hills News" kici hi. 1940 kiim India gam sanggamte in zong "Mizo" a kicih hun pawl a kipan in "Chin" sangin "Zo" tawh kiminlawh ding ngaihsutna hong laang hi. Rev ST Hau Go US pan hong ciah ciangin Zogam pawlpite dinmun sangmangte in hong puahphat nop hun tawh kituak a, HBA, FBA lah TBA teng kipawlna khat neih ding hong gel uh hi. Tua vaihawmna a tangtun na dingin ZBC hong piang hi. Mi pawlkhatte in Sia Hau Go makaih ahih manin "Zomi" min a pua hi ci in mawhsak uh hi. Hih hun lai pek a kipan in min thu bek hi lo a, sum thu leh a dangdang ah zong khat le khat kigimneihna kinopmawhna khaici kipanpan khin hi.\nCCOC kipatma ciang: Sangmang Johnson bangin zong “Chin” mah ci viuveu hi leh kilawm hi. ZBC makaihna nuai ah Lai Siangtho sang kiphuan a, Zomi Baptist Bible School kici pen a masa pen certificate piak ding ciangin (1959)alaidal tungah "Chin Baptist Bible School" ci in Johnson in gel hi. Rev Kam Khaw Thang in nasia tak in thalnial ngei hi. Zomi te a phualphual ah biakna lam i kimakaihzia kibang lo hi. Falam gam Khalkha gam ah Pasian leh Pasian nasemte zahtakbawl in thupisim uh a, Tedim gam ah Pasian nasemte pen kithupisim khollo in maineu uh hi. Tua ahih amnin mipil misiam a khangmasasa in Pasian nasep ding sangin kumpi nasep ding sumzon ding hanciam zaw uh hi. I lawm dangte in Tan 10 ong, BA, B.Sc ngahte mah biakna lam ah na kipia uh a, Zogam ki makaihna ah dinmun kician hong nei hi.\n1980 masiah ciangciang Tedim mite lak ah Tan 10 ong leh Graduate khin sa Lai Siangtho sang kah tawm mahmah a, a om sunsun ZBC, MBC, MCC dongah na kihel uh hi. Tedim mite in makai haksatna (Leadership crisis) phukha hi hang. Tua kawmkal ah TBA sung pan ZBA leh SRBA inntuan hi. Tuiphum pawlpi nusia in Thang Za Kam, EBC, AG, UPC … te piang hi. Hih bang a minam sung kitapzan ngiingei nate ah thudam leh thunamtui tawh kikhen liailiai na om khol hi. Thang Za Kam pawlpi tawh kikhen ding lai in ZBC pan a lemtuah ding hong pai makaite in "No Tedimte na haksatna uh pen Surgical method na zat luat man uh hi" hong ci kici hi. Nengno a na khat kheisuk ding a ling lakhia ding cih lungpuak nei hi hang.\nCCOC pan 1995 ciang: 1983 ciangin CCOC hong piang hi. CCOC min ngiat pen "Chin" min dinpihna khat in kimu hi. Ahih hangin Tedim lamte in nasia takin mapang a, CCOC ading in a simasa Cin Khaw Thawn Tedim mite mah ahi hi. Asi 7 lak ah 5 in Tedim mite hi. Piakkhiatna ah zong a hanciampente hi. Hih bang hun laitak in ZBC makaihna nuai ah sumzat zia, makaihzia a kipan thu tuamtuam ah Tedim mi makaite teltheihloh thu, mawhsakna, etkhialhna hong khang semsem hi. Hih hun sung mah in ZBC structure et phat kikna ding nakpi tak in ZBC EC ciangah kikum den uh hi. Khalkha lamte in ZBC pan paikhiat ding hanciam ngei hi. ZBC mahmah MBC tawh kizom lo in BWA tawh kizop ding ciang makaite ngaihsutna thusim ah om ngei hi. Ni khat ni ciang kihen kul veve ding ahih ciangin "kampau-language" bulphuh a kikhen zaw ding maw "gam le lei-geography" bulphuh a kikhen zaw ding cih pen thulu lianpi hong suak a, a tawp ma ah ZBC Trienial in a khensat ding ciang tun uh hi.\nTuate sung ah TBA, TTBA, KZBA, TVBA, ZBA teng kihela, SRBA in a mau leitang tung a thu kivaihawm laitak ahih na hang tawh kikhen ding thu pompih zolo uh hi. ZBA te a sawt lo in ZBC mah ah kileh kik uh hi. TBA tangmite inn a tun kik uh ciangin mipi lungkim lo ahih manin a pai khiate lah pawm nawn lo, ZBC ah lah ciah kik lo in tangdin uh hi. A paikhia te in “ZBC sung sum leh paaizat na ah hong muang zo kei ung” cih siksan bulpi in nei uh hi. Hih thu teng a pian ciangin ZBC in commission a dawldawl seh in haksatnate lem napi 1998 kumthum cin kik dong kigawm kik ding ciang tun zolo hi. A paikhia te in ZBCM min pua uh a, Kawlpi ah kiphual uh hi. ZBC tung ah inntuan nang thu dam tawh a nget uh hangin lawhcing lo hi. ZBC in a paikhia te kiang ah vok go in a khaam kawikawi hangin zong a phattuamna om nawn lo hi. Tua kawmkal ah Tedim mi sung (a diakdiak in TBA sung ah) 'C' leh 'M' thu hangin zum kong mang kong kitun, u leh nau ki nopmawh, sisan naisan luanna pianghi.\nTBA in thudot (Patron) dingin a seh uh Rev. Dr. Pau Khan En, Rev. Dr Kam Khaw Thang, Rev. Dr. Do Sian Thang leh Rev. Smith Ngul Za Thawng te tawh kimuh na zong om zelzel hi. Tedim kampau sia khempeuhh kimuhkhopna zong kibawl hi. ZCLS makaihna tawh consultation zong kisam hi. Ahih hangin thudot te in "ZBC ah ciah kik ding" hi kinken a, ZBCM makaite in "Ciahkik lo ding mainawt ding" hi den hi. Tua bangin TTBA, TVBA, leh KZBA in ZBCM mintawh "ngal hapaksa tum kik kei" ci in mainawt suak uh hi. TBA tangdin gige hi. TBA sung pan in Mualbeem khawk te in TAB ci in Association thak kipan uh a 1999 Trienial ah ZBC tawh kizom uh hi. 1998 Trienial khit ZBC triennial in MBC ah hih thu haksa a puak toh dingin a kigen hangin EC leh ap kik hi. 1999 kum ciangin MBC tun pan uh hi. MBC GS pen Rev. Saw Mar Gay Gyi leh Rev. Simon Pau Khan En hong kilaih hun tawh kituak hi. Sia Enno makaihna tawh MBC thuhaksa lemtuah pawl in Khamtung gam ah hong kuan uh hi.\nZBCM tawh bangmah vaihawm kha nawnlo uh hi. TBA bulphuh deuh uh ahih mah bangin TBA in zong "ZBCM pai ding lah lung kim khin zo kei ung. ZBC ciah kik ding lah lungkim khin zo kei ung, MBC nuai ah Baptist innkuan sun pan lah taikhia het kei nung" a cih ciangin MBC in TBA mailam ding ngaihsutsak hi. MBC, TBA leh ZBC makaite kimu uh a, TBA mailam ding a gel na uh a (1) TBA pen Association 3 kisuah ding a, Convention in a din theih nang kithawi ding. (2) Tua hun sung ZBC ah kipawlna sum khia ding a, ZBC kum 50 cin zong bawl khawm ding. (3) ZBC in zong TBA mailam ding a hoih pen in vaihawmsak ding (4) hi bang laklawh hun sung MBC in TBA akisam bangin vaan ding cih ahi hi. Hih vaihawm na mah bangin MBC in TBC a van zawhzah in van hi.\n1. Tedim Baptist Convention\n(1) Northern Tedim Baptist Association,\n(2) Tedim (Central) Baptist Association\n(3) Southern Tedim Baptist Association\n2. Zomi Baptist Convention sung ah\n(4) Zo Baptist Association piang hi.\n(5) Siyin Region Baptist Association piang hi.\n(6) Kalay Valley Baptist Association\n(7) Tamu Kabaw valley Baptist Association\n(8) Kuki Baptist Association\n(9) Tedim Association of Baptist\n3. Zomi Baptist Convention of Myanmar sungah\n(10) Tonzang Township Baptist Association\n(11) Kalay Zomi Baptist Association\n(12) Tamu Baptist Association\n(13) Zanggam Baptist Association\n(14) Gungal Baptist Association (?)\n(15) Cikha Baptist Associatioan (?) *(?) nih pen ka thu nung zak hi a, a min bulhdan khawng tel siang lo hiing. Hih Convention thum sung a om Association 15 tengin Zomite khantoh nading leh phattuam na ding vaihawm khop theih nang kipawlna khat i vaihawm zo diam? A phamawh in ngaihsut ding thupi ta hi. A tawp dong nong simsak lungdam ing.\nBy - Rev. Khoi Lam Thang (B.Th.,B.A.,M.Div.,M.A.,M.Th),\nGeneral Secretary of Bible Society of Myanmar\nItem Reviewed: Zomi Baptist Convention (ZBC) Taangthu. Gelh - Rev. Khoi Lam Thang (B.Th.,B.A.,M.Div.,M.A.,M.Th). Description: Rating: 5 Reviewed By: Cinpu Zomi


url: =Hawaii State sungah innsangpi khat meikanggawp in mi 3 si, 13 liam :: ZOMI DAILY\nposted on 16 July 2017 at 8:12 pm Lomkholna: News, Sawltak, USA, World\nUSA, Hawaii State sung aom inndawl 36 apha Apartment Complex khat meikanggawp in mi 3 si cih AFP pan kiza hi. Friday ni in Hawaii, Honolulu khuapisung aom innsangmahmah khatah thupiang hi a, aliamzong mi tampi om cihi.\nMeikat kipatna pen 26 Floor aom inndei khatpan in akipan hi ci’n Honolulu Star Advertiser te’n genkhia uh a, tua inndei sungah aom nupi khatleh atapa khatzong sipah uh cihi.\nMeikuangpen lauhuai mahmah in, agamlapi pekpan inzong meikuang pampam ki galmuh hi. Windows’ Glass tezong kitamkham in, guahzu bangin maanthem kitam kiasuk ziahziah cihi.\nHih meikatpen naikhatval bang sawtin, asi mi 3 banah adangzong mi 13 bang liam cihi. Aliam te lakah meiphelhding in apai Firefighter khatzong kihel in, adang aliam 12 tepen tua Apartment Complex sungah ateengte ahi uhhi.\nAliam Firefighter leh adang mi 3 tepen gimphadiak in zato ah kipuak uhhi.\nVideo: 3 killed after fire breaks out in Hawaii high-rise with no sprinklers\nTua meikatna innsangpi pen Marco Polo Building kici a, nitaklam 7pm hunpawl ciangin meikuang ki phelhsiangzopan cihi. Ahi zongin akhuanung ahzong meikuang pawlkhat omlai ahih manin, Firefighers te’n buaipihlai uh cih kiza hi.\nHunolulu sung aom Fire Department Units 30 val panin meiphelhding in kidelhpah ngeingai in, Firefighter bekbek akigawm in mi 100 valbang pha uh cihi.\nMeikat kipatna pen inndawl 26 pan kici a, tuapan in anuai Floor 25 lawhsuk in, atunglam pen Floor 28 dongah lawhto in kuangziahziah hi.\nEmergency Medical Services spokeswoman Shayne Enright in agenkhiatna ah Paramedics te’n acimawh, aliamteng innsung mahah Emergency Treatment bawl uh cihi.\nRelated: Iran innsang mahmahkhat meikangin kicim, Firefighter mi 30 sikhin\nMeikhu vive tawh Apartment sungteng kituamcip in, adiakdiak in kumtamkhin leh Wheelchairs azang piteek puteek te’n meikhu thuaklah mahmah in, naktheilo dekphei in omngeingai uhhi. Sawltak #zomidaily\nPrevious: Australia gammi khat Thailand ah Parasailing atuanleh kia in si\nNext: Numei khatin Bus tungah bombi sungteen nusia ahih manin Driver pa nuamhetlo\nMCC Tulsa : Myanmar World Cup 2015 Noptak in Kizo\nCoronavirus (COVID-19) natna ngah theihna dingpan kikepzia\nKawlgam Taunggyi meivakpawi ah mi 14 liam\nDeklam tuktum zong gal suakthei ~ Tdkhen\nMalaysia Vai ~ Pu Thangboi


url: =Upna tawh ka kalsuanna khat ~ Hau Za Cin :: ZOMI DAILY\nUpna tawh ka kalsuanna khat ~ Hau Za Cin\nposted on 11 December 2015 at 10:25 am Lomkholna: Article, Hauzacin\nUpna tawh ka kalsuanna khat\nKei zong upna tawh ka kalsuanna Pasian in hong tangtunsakna thu tawm kong gen nuam hi.\nLamet ngam loh Shillong ah college ka kah ciangin minam tuamtuam kikhopna ah North East India ah Pasian thugen minthang Rev. Dr. I. Ben Wati in khatvei hun hong zang hi. Hih College Student te laka English tawh thugenpa in, “Shillong ka sangkah lai in Shillong ah Taksing (Pine tree) tam mahmah a, a nuai ah laisim, thungen khawngin ka pai zel hi. Vantunglam ka ettoh ciangin Takteh te vang singseng in vantung kimusuak a, ka ngaihsutna ah ‘hih Takteh te bangin ka nuntakna zong mite in a muh pailet theih ding kisam hi’ ka ci hi,” ci hi.\n“Tua manin transparent life neih ding Christian khangnote in kisam hi. Na gamtatna khempeuh na nu na pa, na lawm na gual leh nang hong thei khempeuh muhna ah a etlawm, a etteh taak ahih ding hoih hi,” ci hi.\nTuapa tangthu (Rev. I Ben Wati) mi khat in a gen ka zakkik ciangin, “Hihpa pen a sangkah laiin a sangsiapa in ‘leitung a bem hi, Ni suahna lam ah paipai lecin Ni tumna lam pan hong suakkhia ding hiteh’ acih leh, “Topa aw, leitung kimvial in hong zinsak in” ciin thungen hi. Tua a thungetna Topa in dawnga leitung khatvei bek hilo, tamveipi (a phazah lian tel nawn keng) kimvial in zinsak hi,” ci hi.\nTua thu ka zak ciangin ka lungsim ah, “Topa aw, kei zong leitung kimvial in zin nuam si ing e,” ciin thungetna ka nei hi. Tua ka thunget zawh kum 18 bang a phak ciangin Topa in leitung kimvial in hong zinsak a, tua bek hilo in, hun tamzaw, mun tamzaw ah vanleng a omnak leh lei lam hong tawnsak nawnlo ahih manin, upna tawh ka kalsuanna Topa in hong phungvuh hi ciin ka ciamteh hi.\nTopa sathau nilh leh Topa mi zat mahmah khat thugen ka upna, tua tungtawna tha ka lakna leh amah tungah a tangtung pen Pasian in kei tungah zong hong pia nuam peuh leh piang thei hi cih ka up ngeungauna pen Topa in hong tangtungsak takpi ahih manin upna tawh ka kalsuanna hi ciin ka ciamteh hi.\nPS: Rev. Dr. I. Ben Wati tangthu kicingtak zaknop, thupi, zahtakhuai, ettehhuai, tha hongpia, hong hanciamsak, Pasian thupina hong mu sak, etc. etc. mahmah hi.\nPrevious: Mom Lai Lungzuan – 6\nNext: Tulaai Leitung Thuthang Tuamtuam Updates December 10, 2015\nGamlakvakna 12 pan sin ding ~ T. Sawm Lian\nZomi Singers Gospel Tour – USA 2015 Schedule


url: =Chin Le Zomi Thu Tom Kim. Gelh - Dr. Dong No, Sydney Australia - Laibu Saal\nHome > Thuluui/Articles > Chin Le Zomi Thu Tom Kim. Gelh - Dr. Dong No, Sydney Australia\nChin Le Zomi Thu Tom Kim. Gelh - Dr. Dong No, Sydney Australia\nChin Le Zomi Thu Tom Kim.\nGelh - Dr. Dong No, Sydney Australia\nChin State map.\nChin leh Zomi cih tawh bangcih ding ci aa alunghimawh leh athei nuam tampi ki om ahih manin, tawm kong kuppih nuam hi. Hih min nihte hangin lunghimawhna ii tangthu i theihlohna pan ong piang khia lunghimawhna hi aa i tangthu i kan phot ding kisam kasa hi.\nChin State Flag.\nChin cih ong pian khiatna thu nih om hi. Khatpen tanglai pupate upna tawh aki bawltawm, pianna khangthu, mythology, hi aa khat pen midangte ong piak, min aki pat khiatna bulpi, etymology ahi hi.\nIndia gam lam aa om Marte, Lushaite, Gangte in “ Leitung mihingte, ‘Ciinlung, Tsinlung, Sinlung, Jinlung, Chinglung’, kici suangpi khat, kuahawm khat ahk leitung gil sung panin mihing ong piang khia hi”ci aa upna ahi hi. Hih panin Chin akici min ong piang hi ci uh hi. (L H Sakhong ‘s In Search of Chin Identity.2003 p 1) Hih pen, ei Kawlgam lam ah kiza ngei lo-in, Falam khua gei aa Lailun kuahawm leh Tedim gei aa Khuul khuahawmte bek i pian khiatna ci-in tangthu kigen i za ngei hi. Hih pen khanglui thu upna hi aa, kuahawm sung pan mi piang ngei lo hi.\nTanglai Kawl Kumpi masate-in Thet(Sak) kici (tu’n Manipur leh Tripura) galte adal dingin deih uh ahih manin, Khamtungmite (the tribes) bangmah nawngkai sak see lo-in amau gam ah nuamtakin na om sak uh hi. Tua hi aa, galdal uh ahih manin ‘ lawm, zawl, allies or comrades’ ci-in na sam uh hi. ( Prof. Gordon Luce, Old Kyaukse and the Corieing of the Burmans 1959, Journal of the Burma Research Society 42, 1:75-109). Kawl pau-in ‘tha nge chin’ , ‘ a chin chin’ na ci uh aa, tua panin Chin kici ong piang hi. Ahih hangin Chin akilawhna bulpi athei lo mi pawlkhatte-in Khamtungmite-in bawm zangh uh ahih manin ‘Bawm’ ci-in zong asam uh hi. A taktakin Chin leh Bawm a aw akibat hangin a at dan laimal kibanglo hi. (Prof. F K Lehman, The Real Facts from Linguistics and Anthropology. P 92-93)\nPagan ah mualsuang nih tung ah ‘Chin’ ci-in kigelh: 1048-1113 hun sungin Pagan Kumpi Kyanzittha uk sungin mualsuang tung ah ‘Chin’ cih laimal ki at hi. Hih pen lai tawh kiciapteh masakpenna ahi hi. Mi pawlkhatte-in “ Hih mualsuang tung aa ki-at lai-in eite Chin i hihna ong lak hi” ci-in agen, lai aa at zong om hi. A taktakin ei at hi lo-in Kawl Kumpi-in eite ‘Lawm’ ci aa onng ciaptehna uh hi bek aa, ei, ‘Chin’ akici i hi peuhmah kei hi. Cikmah hunin ei leh ei Chin i kici ngei kei hi. I pu/pate-in na saang lo bek tham lo-in na zadah uh hi. ( Sir George Scott, Burma and Beyond 1932 p 187)\nHi bangteng hi aa, Chin pen, 1). Tanglai upna hi-in tudong, Chinlung a omna kitheilo hi. 2). Kawl Kumpi masate-in “Lawm aw, Zawl aw…” ci aa ong sapna hi bekin ei leh ei, i pu/pate hun aa kipan cikmah hunin Chin i kicihna tangthu sung ah om ngei lo hi. Midangte ong lawhna uh hi bek aa, pawl khatte bangin “Bawm” ci-in kona in ong nei zaw lai uh hi. (Lehman). Zandiak mahmahin, facebook sung ah Zomi khat Vice President ong ngahna a lungkim lo midangte-in bawm kisuai lim khat tawh ciamnuihna-in aki suaksak i mu lai hi.Tua ahih ciangin, i minam min, national min hi lo hi. 3. Chin pen ‘Chinlung’ suangtum pan piang cihna ahih teh, Pasian thu um mite adingin Minam Min National Name aa zat huai het lo hi. Leisung, suangtum, kua hawm sung pan khawng aa piang hi thiam bek lo-in Pasianin ong piansak, ong it, Pasian’ tate i hi hi.\nZomi cih kammal pen Pagan mualsuang tung ah Chin cih aki at maa kum 250 hun lai pekin Sen gam Tang Dynasty Kumpi’ taangmi, Ambassador pa-in 862 AD kumin na ciamteh khin zo hi. I pianna Tibet gam sung ah AD kipat kiimin Zo-thang ciang i bul kikan kik thei hi. Dalai Lama a 5 na-in “ ‘Zo’ pen ‘Lord – Topa’ cihna hi aa, ‘Thang’ pen ‘The perfect – ‘Genbaanglo Pa’ cihna ahi hi”ci hi. I pianna min hoih mahmah khat ahi hi.\nMikang kumpi nasem uliante, Sangmangte leh mipil tampi-in i pu/pate-in Kawlgam laizang ah kum 800 sung bang kumpi-in na om ngei uh aa Zo mah na kici uh ahihna limtak na ciamteh tiuteu uh hi.( a kicingzawin magazine ah ong suak lai ding hi) Tua hun lai-in zong Zomi mah na kici uh hi.\nTua zawh gal lelin 1550 AD khit ciangin ki theh thaang mang uh aa, pawlkhat nisuahna lam tai-in, Laos, Kambodia gam ciangtung uh aa mi namdangpi asuah uh hangin, tuni dong i pau tampi kibang lai hi. Pawlkhat Kawlgam sung mah ah minamdangte tawh kihelzau-in kikan zo nawn lo hi. Pawlkhatte nitumna khanglam dongin lal uh aa, tu-in Asho kici Zanggam Zomite ahi uh hi. Pawlkhat ahon in Khamtung mualtung lam lal to hi.\nKhamtung ah i kah toh maa ciang pen, Khuul aa piang, Ciimnuaimi, Lailun aa piang, Laimi, Tedim, Falam, Haka, Matupi, Mindat, Kanpetlet leh Paletwa cih bang om nai lo hi. I vekpi-in Zomi i hi khin hi. (Col. TH Lewin, Baiyue, Carey & Tuck, U Thein Pe Myint, Daw Khin Myo Chit, om lai )\nKawlzangpanin Khamtung i tun ciangin, ki om khawm kik nawn lo aa, ngaihsutna leh upna tuamtuam ki nei in, “Lailun kuahawm pan i piang aa Laimi ihi hi “ aci tawh “ Khuul pan aa piang ihihi” aci tawh i om hi Pawl khat leuleuin i minam min mangngilh kikeuhin midangte ong sapna, Chin peuh i minam min asa zong om aa, pawl khatin, Zomi mahin kici napi, Khumi, Cho, Zaw ci-in i awsuah tawmtawm ki lamdang ta hi. Ahih hangin pawlkhat leuleu-in taangtawng aa i min laigil na pom kinkenin tudong mah Zomi akici tampi i om hi.\nKhamtung mual dawn itun ciangin kizopna haksatna tawh ngaihsutzia, huihdiikzia kilamdangin midangpi i kisa kha thei hi. I kan loh hang bek hi-in Zomi akicite beh leh phung tampite Chin a kicite lak ah tampi om hi. Mi lian minthang pawlkhatin i beh min mah ana keng lai uh hi. Mun tuamtuam ah zong Zo mah na kici lai uh hi.\nTua ahih ciangin i tangthu limtak kan lehang, Chin akici a khauhpai mahmah i sanggam south Hakate bang Khuang Cawi ahk. Lawng Tuk, Khuado abawl uh ciangin, aphuisam uh teh, “ Kawlte hauh leh nopsakna bangin ko, Zo Ram ong pia in” ci phaphain a innsung tawng ah phuisam uh hi. Chin Ram ci lo uh aa, Lai Ram zong ci loin, “Zo Ram” ci ngiat uh hi. A taanglai kam ciik uh ahi hi. Mun leh mual minte ah zong Zo min mah tu ciangdong na lolo lai uh hi. A minam minte uh zong Zotung, Zophei, Zokhua ci-in ahi zongin, a min mahmah uh zong tampi mah, Zo, ci-in min kiphuak lai uh hi. Chin cih min koimah ah ki za lo hi.\n‘Chin’ cih min tawh kibang lo-in, Zo/Zomi pen midangte ong sapna hi lo-in tangtawng pek aa kipan ei leh ei i kisapna min ahi hi. Zo cih min pen a khanghaam pen, min hi aa, tanglai Sente tangthu sung ah zong, Zo dynasty om ngei-in, Kawl gam laizang ah zong i pute-in Zo kingdom a nei ngei minampi khat i hi hi. Chin cih pen ipu/pate Kawlgam atun khit uhteh ong piangpan , Kawl Kumpite ong sapna min ahi hi. Cikmah hunin, Chin kingdom cihbang kiza ngei lo hi. ‘Zomi’ lo buang ong gawmtuah ding ong tawisaang ding, ki saktheihpih ding adang minam min, national name, om lo hi.\nBangbang ahi zongin, Mangkangte-in Zogam ong uk ding uh 1896 kum, Chin Hills Regulations, ki-uk dan a bawl uh ciangin a kamphen ding ei mualtungmi om lo i hih manin, midangte in Chin ong cihna uh tungtawnin Chin akici paisuak ihi hi. Tua pen akikhial hi ci-in phawk kik saam uh aa, The Chin Hills Gazetteer sung ah hibangin gen uh hi. “ Ahun-aphaatin Kuki (Chin) kici kammal pen Kawlgam, Bangladesh leh Assam kikaal aa om, mi nam tuamtuamte kilawhna, amaanpen min ahi Zo tawh kilaih hi zen leh tu’n thu siang khin mah ding hiven” na ci ngeungeu uh hi. Tua hun lai-in ipu/pate-in ong ki minvawh lam zong na thei nai lo, zong ki thei sak lo ahih manin tu dong apai toto suak kha hi lel hi.\nBangbang hitaleh, Kumpi ong min vawh hi phot ahih ciangin, ki paai khia thei pah nai lo aa i tangthu i sutsut, i sasa ding aa i ki hilhhilh ding hi. I theih kim hun ong tun ciangin a maanpen i minam min ding ngaihsut kik theih ahi hi. Kuakua-in i tangthu i theih masak phot limlim ding thupi kasa hi.\nLai gelhpa Dr. Dongno\nDr. Dongno (james.s.z.dong@gmail.com),\nItem Reviewed: Chin Le Zomi Thu Tom Kim. Gelh - Dr. Dong No, Sydney Australia Description: Rating: 5 Reviewed By: Cinpu Zomi


url: =Pu Hau Do Suan (Ambassador of Canada) tangthu tomno leh A thugenna. - Laibu Saal\nHome > Thuluui/Articles > Pu Hau Do Suan (Ambassador of Canada) tangthu tomno leh A thugenna.\nPu Hau Do Suan (Ambassador of Canada) tangthu tomno leh A thugenna.\nPu Hau Do Suan’ tangthu tom\nMin : Pu Hau Do Suan\nNuu leh Pa Min : Pu Khai Za Dal leh Pi Luan Zen\nSuahni : Nov.11, 1954\nKhualui : Ciingpikot / Keizang Khua, Tedim Chin State\nZii Min : Nu Cingh San Niang (Daw NweNwe Aye)\nTate : Tg. Dal Sian Mung le tanu Lia Zen Sian Hung\nPu Khai Za Dal le Pi Luan Zen-te sung pan 1-11-1954 ni-in Ciingpikot khua (Keizang) ah suak hi. Pianpih sanggam 5 lakah u bel ahi hi. Meikhtila Tatmadaw High School; S.M.S Ciingpikot; S.H.S Tedim-te ah sangkah hi.\n1973 kumin Mandalay S.H.S No.3 pan tan 10 ongin, Mandalay Arts and ScienceUniversity pan 1977 teh B.A (History) ngah hi. 1994 cianginNational University of Singapore pan M.P.P (Master in Public Policy) ngah hi. 1979 kumin Ministry of Foreign Affairs ah LDC in nasepkipan hi. 1981 pan 1983 ciang Ministry of Education ahDeputy Minister Dr. Maung Maung Aye ii PSO sem hi. September 1983 ah PSC exam ongin, Ministry of Foreign Affairs ah Third Secretary in za khangto hi. 1984 pan kipan New York, Geneva, Canberra, Beijingle Kunming ah Myanmar Missions to UN, Embassy le Consulate General te ah panmun tuamtuam tawh sem ngeihi. May 2011 ciang, MOFA Political Department ah Director General, April 2013 ciang Ambassador to Canada dingin Pasian in lamto hi. Pa Hau Do Suan le Nu Cingh San Niang (Daw NweNwe Aye) te in Pasian’ thupha saang a, tapa Tg. Dal Sian Mung le tanu Lia Zen Sian Hung nei uh hi.\nKawlgam kumpi' Gamdang Vai Saina Zumpi (MOFA) ah General Director asem Pu Hau Do Suan pen, Canada gamah Kawl kumpi' Palai (Ambassador) asem ding in kiteelkhia in, April 29,2013 ni-in kipsakna pulak khia hi. Pu Hau Do Suan tawh kisai abeisa March 22 - 30, 2010 hun sunga Singapore Civil Service College vaihawm na tawh kibawl "Gearing Up for a Multi-Polar World" kici "Leitung Mun tampi Ah Gamvai Saina Thahat Nading KiginKholhna" cih thu tawh kisai in, akinaihuai deuh teng kimukhawm a, ngaihsut kihop khiatna (Ethos Roundtable) kinei-in, tua sung pan laakkhiat thu pawlkhat anuai abangin kigelh hi.\nTua 3rd Leaders in Governance Programme (LGP) kimuh khopna sungah akihel aminthang deuh mi 3 te' ngaihsut hopkhiatna sungah, damdam a hong khangto a, ki maisik in akiphukha, kumpi' nasepna khawk (public sector) te in, leitung haksatna i tuahkhit ciangin hong tung ding thu te sungah, leitungbup sumbawl sumzuakna (sipuazi) le a kikhai kim gamvai tawh kisai thu hong lut ahihna, hibang in ngaihsun kik hi. Hih thu tawh kisai, Pu Hau Do Suan in a nuai a bangin dawnkikna nei a, ama muhna genkhia hi.\nSengam le India gam khantohna leh nisuahna lam gamte leitungbup tawh kisai sipuazi bawlna sungah hong lut ding thu tungtaang amuhna:\nHau: A thahat thak gamte hong khanna in, lim hoih khat hi ci in ka mu hi: hihthu hangin ngaihsutna kibanglo te hong piangkhia in, gamtuamtuam kipanpihna, vante gampua zuakkhiatna le gamsungah lutpihna (trade) cihte kikhel a, akhang toto ihih zia hong lak hi. Kawlgam pen India le Sengam kikal ah om hi. Sengam le ASEAN kipawlna kikal ah, adiak diak in, suakta taka vante gampua ah zuakkhiatna le gamsung ah lutpih theih nading thukimna neihna in, ASEAN kipawlna le Asia sung khantoh na ah a thupi pen sepkhiatna khat ahih manin, hamphat na tampi piangsak hi. Van tuamtuam te gampua ah zuakkhiatna le gamsung ah lutpihna, ahih keileh, sumtang zangh a gamsung ah nasepna (investment) te ah US leh UK te' mai en sese lo in; Sengam a Yunan gamke, India nisuahna saklam munte ahi Assam le Bangladesh cih te tawh i gam ading na kisem thei a, gampua ah i zuakkhiat van peuhpeuh, gamdang te mah tawh kibang in vanman ki lamdanglo hi.\nHih gam le mun tuamtuam te in, nidang pek pan kipan in sipuazi i sepkhoppih gamveng lawmte hi uh a, amau te tawh lawmta kizopna atawntung in aki nei kinken ahi hi; mi gilo kiveenna zong kulvetlo hi. Lamkhat pan enleng, thukham zuilo te gamgi kaantanna, mi gilote' galdona, gam khat i aneih akilawh thei natna cih te in i kizopna ah buaina hong pia dekdek hi bek hi. Ahi hang hithu te in, khat le khat hong ki naisak zawsem a, kipanpih na lam ah hong thahatsak zawsem cihna hi zaw hi. Tua zah khat mah in, hih thu hoihlo te in hamphatna le meetna i ngah nading tampi kiamsak hi.\nThu kicianlo leitung ah ki-ukna le ki makaihna dingin athupi penpen i tuah thute.\nHau: Mipi ading in thahat, thumaan, ki cing in le piltak siamtak in kumpi na isep ding pen lung ain kul vetlo in, i neih ngeingei ding thupi hi. Ahih hang ithuk butna pen khat veivei, gam khat i gamvai tawh kisai ahih keileh, i neihsa ngeina tawh kisai, cihdan thu dangte tungah zong kinga hi. Leitungbup ading sepna maban khat le a manlang akaansang technology te hangin eite in genkul vetlo in, ei le ei i kituam koih thei non kei hi. Sunglam paihlet a kimuhna i cih pen i theihsa thu khat hi-na tawmkhat bek nasep zenzen le, mikim in na nasep thei pah, cihna ahi hi. I gam sung ah, miphazah bup in thumaan tak a nuntak ding zia thei zaw, thutheihna nei zaw, kizom ciat zaw uh a, mipi ading kumpi nasepna ah lam et lianzaw nei cihna zong ahi hi.\nA zenzen in mipi tungah lungkimna neilo, ahih keileh, mipi tungah thu aki puak kei leh, mailam ading in alauh huai limlahna khat ahi pah hi. Tua ahih manin, kumpi ukna neite le gammi ading nasep neite in, hong piang ding thute muhkhol ding le mailam ading kigin kholh ding tauvuan khat nei a, akisam bangin kithawina in, ahoih bek leh amaanlo te amaan tawh laih cih te hunlap takin a neih ding ahi hi. Ahih hang hungel ciang kum 5, kum 10, ahih kei leh, kum 15 cih bangin, khotak in thu kigel theilo a, tua in khat veivei bangmah semlo a om nading in kamzonna hong suak hi. A zenzen in tu'n nasep khiat ding a kul ahih leh, tu'n sem pah in.\nSingapore A Muh zia:\nHau: Ka lunglut penpen thu in bang hiam cih leh, mipi na asem, kipawlna puaisa(agent) khempeuh kipawl khawm in, gambup thuzuih ding hong piansak zia ahi hi. Adang zumke te leh munte i pai ngei khin a, tua zumte kuamah hilh kul sese lo in a mau le amau nasem tawm ciat uh hi. A kisam lai khatin, puaisa(agency) te khat le khat kigawmkhawm a, ngimna khat tungah ki thutuak in; tunglam pan zuih ding thute lamlahna hong pai henla, kipawlna puaisa khatsim in tua zuihding thute akhong akhek in taksuah sak ding pen, akisam lai thu ahi hi.\nHih kipawlna puaisa te in, zuih ding thute le sepding gelna te asep khiat theih na ding un, thu neite in aana pia a, leh gammi nasem siam, aki cing, a thuuk lutzo, a nasep uh anuntakpih thei mite le mi-ukzia asiam zum nasemte puak zo uh ahih manin, amau le amau asep ding te kipan tawm thei uh a, a mau siamna le a talente in, kumpi thuzuih dingte ahoih a sang pen atun dongin, semkhia sakthei in, zuih huai, ciapteh huai mahmah hi.\nEthos Editor Alvin Pang i phuatkhiat, a kinaihuai deuh teng kimukhawm a ngaihsut kihopkhiatna pen 2010 March kha in ki bawl hi. Mr. Chinwo, Mr. Hau le Dr. Adel cih te kihel uh a, tua kimuh khopna in, Singapore Civil Service College te' vaihawmna tawh 2010 kum, March 22 pan 30 dong aki bawl Kumpi Ukna tawh kisai Athumveina Makai te (3rd Leaders in Governance Programme - LGP) cih ahi hi.\nSingapore te' khantohna lam pang pan i et ciangin, hih LGP in kipawlna ah kipumkhat den nading leh atawntung a khangto sipuazi i neih theih nading, athuklut zuih dingthu (effective policy) leh ki-ukna hoih i neih theih nading akisam thubulpi te, a taktak in asunglam thu hong musak hi. Ni 8 val bang akibawl hih Programme sungah, aki hel mite in, kumpi lam nasem uliante, thungaihsun siam makaite le hong lengla ahi kumpi puaisa thupi te tawh ki paupih in amaute' sepkhiatna thuthuukte le asepkhiat thu manphate teltak in thei khia uh hi.\nTranslated from English to Zolai by Prof.Dr.David Ngin Sian Pau (Tongsan Translator)\nTBC-Yangon , Tongsan.\nItem Reviewed: Pu Hau Do Suan (Ambassador of Canada) tangthu tomno leh A thugenna. Description: Rating: 5 Reviewed By: Cinpu Zomi


url: =23 March 2019 Angola Kihotkhiatna ~ MUC\n23 March 2019 Angola Kihotkhiatna\nAdmin 7:47:00 PM Articles, MISSION NEWS\nPaulo in thongkia mite kiangah Pasian’ thu gen dingin a nasep a khawl manin a nu heh mahmah hi. Paulo in Angola gam khua khat a om SDA innkuan sung pan a khangkhia-in kumpi sang khatah laihilhsia khat hi. University ah a sangkahna thalawh tawmin a nu leh a sanggam dangte 10 bang a huh mi khat hi. Ta u pen ahih mah bangin a pa in typhoid natna tawh a nusiat khitteh inn sung vaipuak khempeuh ama lutung hong tung hi.\nMi 130000 val bang a teenna khua Benguela –ah University sangkahin, a kum nihna kumin typhoid natna tawh zato lum hi. Kha 2 sung bang zato a lup sungin SDA thu-um mite hong pai-in thungetna neihsak uh a, zato lupna sum bei-te zong piaksak uh hi. Zato pan a tuah a kipan a nunna zia kikhel hi. Zato pan a tuahkhitteh a sangkah zong khawlsuak hi. Nidang a gamtat ngei- bangin gamtat khak ding lau-in sangkah nawn lo hi lo-in, Zimbabwe gam Solusi Univeristy ah Lai Siangtho sangkah ding ut zaw hi. Ahi zongi sangkah nading sum nei lo hi. A mai kum dong khawl phot hi. Hih hun sung tengin, a sanggamte khat in huhna tawh thongsung va lut thei-in thongkia mite kiangah Pasian’ thu genna nei thei hi. Tua bangin a nasepna tungtawnin thongkia mi 20 in tuikiphum uh hi.\nA innkuanpihte in a gamtatzia tel zo lo uh hi. Paulo in a innkuan sung kitangsapnate en zo nawn lo hi. University sangkah khawlin Lai Siangtho sangkah ding a geelna hangin a nu in ta bangin ngaihsun thei nawn lo hi.\nPaulo in Solusi University ah hong tung hi. Mangpau thei lo, sum zong nei lo-in sang hong tung hi. Mangpau sin hong kipan hi. Paulo in “ ka sangkah hong zo sak thei in. Sang man ciangin nangma na ka sem ding hi, ci-in Pasian tungah thungen hi. A sangkah sungin Pasian’ itna theitel hi. A innkuan-un Adventist innkuan hi-in, kum 27 sung gam sung gal omna hangin Pasian’ thuman theihtelna nei zo lo uh hi.\n“Lai Siangtho thu leh Pasian thu theihna ka nei kei hi. Ahi zongin Solusi Univeristy ah sangkah dingin a om a kipan Lai Siangtho leh Pasian thu theihna hong khang semsem hi.Hih sanginnpi-a sia-te in gamdang pan hong pai sangnaupangte limtak kem uh hi. Khat vei vei ciangin sia-te va hawh uh a, a kisapnate uh huh thei zel uh hi. Khat veivei ciangin a theih ngei loh mite in nek ding an pia zel hi.\nPaulo in Pasian’ gen bangin tangtung takpi hi, cih mu tel hi: “ Na leitang uhah an na lak uh ciangin lonawl cin dong la tektek lo-in ansangh zong kaikhawm kei un. Tuate mizawngte a ding leh pemtate a dingin sit un. Keimah Topa note Pasian ka hi hi,” (Siam. 23: 22) cih thu mu tel hi. A u khat in a sangsum ding piaksak hi. A u in a nusiat khit ciangin Angolan pawlpi mite in huh uh hi. Tu-in Solusi university panin sangzo mi khat in a sangsap ding piaksak hi.\nA sangkahna Solusi panin Zambia, Uganda leh Philippine gam pan sangnaupangte tawh kilawmta-in, sangkah man ciangin Angola gam mun tuamtuamah Pasian thugen dingin geelna nei uh hi.\nAngola gamah mi 290,00,000 val bang om a, tua lakah SDA thu-um mi 176,000 val om hi. “ Mi khempeuh SDA suaksak dingin a hanciam ka hi kei uh hi,” ci-in Paulo in gen hi. Ahi zongin Jesuh hong vaikhak bangin “mi namkim tungah teci ahi dingin leitung buppi ah kumpi gam lungdamna thu kihilh ding a tua khit ciangin bei-na a tung ding hi” (Matt. 24:14),cih thu siksanin nasem hi.\n2015 kumin Sabbath School sumpi tawh Solusi University ah sangnaupang 1000 val bangin annek theih nading in inn khat kilamsak hi.\nMai Sabbath in Sabbath 13na ahih manin sumpi khiatngei zah ii a zah thum khia dingin kigingkhol ciat ni.


url: =LESSON 10 MAY 28 - JUNE 3 JACOB-ISRAEL ~ MUC\nLESSON 10 MAY 28 - JUNE 3 JACOB-ISRAEL\nAdmin 9:33:00 PM Articles, Sabbath School Lesson\nLESSON 10 MAY 28 - JUNE 3\nTu Kaal Sung Sim Ding: Pian. 32:22-31; Hos. 12:3, 4; Jer. 30:5-7; Pian. 33; Pian. 34:30-35:29.\nKAMNGAH: “Tua ciangin amah in, “Na min Jakob, kici nawn loin Israel, kici ding hi. Bang hang hiam cih leh Pasian le mite tawh na kilai khinzo a, na zo hi,” a ci hi (Pian. 32:28).\nJacobte innkuan sung in nopna le dahna buai-na tawh kidim hi. Tua hi mah taleh Pasian khutin Ama thuman cihtakna in thuciamnate a kilangsak veve hi. Tu kaal sungin Jacob in Laban kiang pan paikhia-in inn a ciahna thu , Esau tawh a kimuhna le Jacob ciampelhna hangin gim a thuak mite thu i pulaak ding hi.\nA sanggampa tungah a khial ngei khin mipa in tu-in bang a thuak ding hiam? Jacob in lau-na tawh nungta-in aom laitak Topa Pasian in ama tungah a kilangkik hi. Hih Jacob lungkhamna in leitung bei kuana Pasian mite lunggimna om ding ahihna hong hilhkhol hi. Jer. 30:5-7). Tua zan ciangin zuau genpa Jacob in Israel min thak a ngah hi. A nunna zong a thak nunna hong suak hi. Hih min thak siksanin Israel mi nam khat hong piangkhia hi.\nKamdang khatin pulaak ding hi leng, bang bang a piang zongin Isaacte innkuan in Topa tungah a cihtakna uh kimu thei hi. Amaute in gina lo hi mah taleh Pasian in a kamciam bangin a sem veve hi. Mihing in tua kamciam tangtun ding dal dingin nasem uh hi taleh Pasian in a kamciam tungah a citak hi.\nPASIAN TAWH KIBUAN PA\nLaban kiang pan a pai khiat a kipan Jacob in a sawt lo-in Pasian tawh kithuahna a nei hi. A sanggam Esau in galkap za li tawh hong pai uh hi, cih a theih ciangin Jacob in Topa tungah a lungsim khempeuh tawh thu a ngen hi. (Pian. 32:6) Jacob in Pasian hehpihna ngah dingin kilawmna khat zong a neihlohlam kiphawk hi. (Pian.32:10). Topa hehpihna lianpi amuh khakna tungtawnin Jacob in hehpihna thu a theithei hi. Koi bangin Topa in Jacob lunggimna a dawngkik hiam?\nPian.32:22-31 le Hosea 12:3, 4 sim in. Nuntakpih ding thu bang hong hilh hiam?\nJacob in lunggimin a om ciangin a tuahkhak thute tungtawnin amah in a innkuanpihte lauhuai-nate panin a huu thei hi. Zan ciangin giah phualkhat satin tha khat thu in mi khat in Jacob lai hi. (Pian.32:24). Hih thu in Pasian kiang pan hong pai a tuam vilvel thu hi. Pasian ompihna ngenin aomna -ah (Isa. 53:3). Daniel in vantung siampi Michael a pulaak hi. (Dan. 10:5); Hih kammal mah Joshua in zong Topa Galkap Mangpipa” ci-in a pulaak hi. Hih thu mah Joshua in Topa YHWH mah hi, ci-in a pulaak hi. (Josh. 5:13-15).\nJacob in Pasian tawh a kilai-na ah gimna lianpi thuak hi mah taleh “Thupha nong piak keileh kong khah kei ding hi,” ci-in a pulaak hi (Pian. 32:26). Pasian beel tinten ahih manin thupha a ngah matengin khahkhiat ding a ngaihsun kei hi. Topa tung pan mawhmai-na le lungnopna a ngah mateng a kalsuan nuam kei hi. “ Zuau thu tawh gamh luah ding a hanciamna thu khialhna lianpi ahihlam a phawk hi. Pasian kamciamte muang lo hi taleh ama hanciam theihzah sit lo-in Pasian maipha a zong ding hi. Ahi zongin TOpa tungah a ki-ap ciangin Topa in hun a sak ciangin a kamciamte a tangtun hi. Ellen G. White, Patriarchs and Prophets, pp. 197, 198.\nJacob mawhna kimaisak ahihlam a min kikhelna tungtawnin kimu thei hi. Amawhna a phawksak min, zuau phuakpa cih panin, Pasian le mi tawh na kilai-a na zo hi, cih a pulaak min Israel a ngah hi. (Pian. 32:28).\nPasian tawh na kizopzia in koi bang hiam?Pasian tawh kilai cih thu in a khiatna bang hi ding hiam? Khat veivei ciangin bang hangin Pasian tawh kilai cih thu in thupi hiam?\nPeniel panin “Topa mai mu hi” (Pian. 32:30) cih thu-ah hih munin Pasian tawh kituahkhakna mun hi. Jacob in hih mun panin Pasian tawh kimu dingin a dingkhia hi. Kum 20 val a kikhenpih a sanggampa in mihing zali bang tawh hong pai uh hi (Pian. 33:1). Jacob in lunghimawhna tawh kdim hi. Tua hi-in a sanggampa tawh kimu dingin a kigingkhol hi.\nPian. 33 sim in. Peniel munah Pasian tawh a kimuhna le a sanggampatawh a kimuhna in bang kizopna nei hiam? Hih thu in Pasian tawh i kizopna le midangte tawh kizopna-ah bang thu hong hilh hiam?\nJacob in a sanggampa mai-ah sagih vei kun hi. (Pian.33:3) Tam veipi mah “ka topa aw” ci-in a hopih hi. (Pian. 33:8, 13, 15) Jacob in amahmah Esau nasem khat bangin a kingaihsun hi.” (Pian. 33:5; le Pian. 32:4, 18, 20, enkak in. Jacob in a sanggampa mai-ah sagih vei maikun hi, cih thu in Pasian thupha dawl sagih a ngahna a pulaak hi. (Pian. 27:27-29); Hih thute banah Jacob in kicamna a neih ciangin a pa thuphate pulaak hamtang hi. “Minamte in na mai-ah hong kun ding uh hi. (Pian. 27:29). Jacob in a sanggampa tungah lohkik dingin innlam zuanin hong ciah ahi hi. (Pian. 33:11). Esau in a sanggampa Jacob a galmuh ciangin a lamet bang lo-in amah in Jacob kiang lam zuanin a tai veva hi. Thah ding sangsikin Jacob a nam hi; a nihun kikahhuan uh hi (Pian. 33:4).\nA nung ciangin Jacob in Esau tungah “Na mai kong muh pen Pasian mai amu tawh ka kibang hi, ci” a pulaak hi. (Pian. 33:10). Hih Jacob kampau in Esau in a mawhna khempeuh maisak hi, cih a theih ciangin a pulaak kammal ahi hi. Hebrew tawh kigelhna-ah “ratsah” kizangin a khiatna in, “Lungdamsak” cihna hi. (Pian.33:10); Lai Siangtho tawh kituakin meihal biakpiakna tungah Pasian lungkimna a pulaak kammal hi. Pasian in sang ahih manin lungdamna a pulaak kammal hi. Tua banah Pasian in a mawhnate khempeuh a maisakna hangin lungdamna hi. (Siam. 22:27, Amos 5:22).\nJacob in Peniel munah Pasian kiang panin mawhmai-na a ngahna thu siksanin tu-in amah in a sanggampa mawhna a maisak thei hi. Tua pen a sanggampa mai amuh pen Pasian mai a mu bangin a pulaakna a hang in mawhmai-na a ngahna hang ahi hi. Jacob in Peniel munah nih vei a nungta hi. Amasa thu in a nihna thu adingin a kigingkholsak hi. Tu-in Jacob in mawhmaisakna thu a theitel ta hi. Tua banah hehpihna thu zong a theitelta hi.\nMidang khat in mawhmaisakna hong piak na tuak ngei hiam? Topa tung pan mawhmaisakna na ngahna -ah bangci bangin na kalsuan thei hiam?\nDINAH TUNGAH TATSIATNA\nTu-in Jacob in a sanggampa tawh kilemkhin uh hi. Jacob in lungnuam takin Canaan gamah a teeng nuam hi. “Shalem” cih kammal in “lauhuainate tawh kipelh” cihna (Pian. 33:18). A khualzinna-ah lungnuam takin a khualna hih mun bek hi pan ding hi. Canaan mite tung panin leitang a lei khit ciangin meihal biakna tau khat a dawh hi (Pian. 33:19); a upna pulaak banah Topa tung bekah kinga ahihna kimu thei hi.Meihal biakpiakna a pia mi khempeuh in Pasian a bia hi pah uh hi. Tua hi mah taleh a nuntakna-ah Jacob - Israel in a khat vei-na biakpiakna a pia thei hi. Isaac bang mahin Gerar munah Abimelech tawh Pasian a bia uh hi. (Pian. 26:1-33), Jacob in Cannaan mite nunzia bangin nungta dingin a kithukim uh hi. Pian. 34. Tua bangin nuamtakin a nuntak uh bang thu in kisia sak hiam?\nHih thupiang in amau nunzia le a gamtatnate uh pulaak hi. Shechem munah si le sa noptatna hangin Dinah tungah mawhna hong tung a, a thutang le itna tawh kidim Dinah tungah siatna a tun uh hi. Amah in vunat dingin a kipia hi. Tua kawmkalah Simeon le Levi in Pasian thupiakte le A thukhamte palsat uh hi. Amaute in Canaan mite tawh kipi kiteen ding a nial uh hi (Siam. 19:29), napi zuau thu le khemna tawh akidim uh hi (Pian. 34:13) thah ding le susia dingin a kigingkhol uh hi. (Pian. 34:25-27). Amau gamtanate in thukhenna tawh a kipelh kei uh hi; tua banah siatna tampi a piangsak uh hi. Jacob in ahihleh kilemna a lunggulh hi. A tanu kibuan thu a kigen ciangin Jacob in bangmah a pulaak kei hi. (Pian. 34:5).\nAhi zongin a tate gamtatnate a zak ciangin taihilh lo-in a om thei kei hi; bang hang hiam cihleh a tate gamtatna hangin amah in gimna lianpi a thuak hi: “Tua ciangin Jacob in Simeon le Levi kiangah, “ Hih leitangah a teng, Canaan mite le Perez mi tungah kei a muhdahhuai-in nong bawlna uh tawh kei tungah haksatna nong tun uh hi. Kei pawl mite tawm hi.Amau kei langah hong kikhawmin kei hong sim leh kei le ka innkuanpihte hong susia ding uh hi.” a ci hi.” (Pian. 34:30).\nJacob nuntakna sungah zuau khemna thuman lo-in gamtatna hi taleh hehpihna itna thu kidawk kawikawi hi. Hih thu in mihing pianzia bang hong hilh hiam?\nMILIM BIAKNA KIZEL IN\nPian.34:30-35:15 sim in. Hih mun panin biakpiakna tawh kisai bang thu nuntakpih ding na mu hiam?\nJacob in Canaan mite tawh kinopmawhna a neih khit a kipan Canaan mite nungzui hi (Pian. 34:30), a tate a thuhilh khit ciangin (Pian. 34:31), Jacob in Shehem nusia-in Bethel zuankik dingin Pasian in a sawl hi. Tua munah Topa tawh a thuciamna thaksuahsak kik hi. Jacob in tua mun a tun ciangin meihalna khat lam dingin Topa in sawl hi. Tua hi-in Pasian in Jacob a sawl khit ciangin a kiciamteh masa penin mite in Canaan pasiante hemkhia ding uh hi. Shechem khuapi in milim biakna tawh a kidim khua khat hi. Rachael in inn sung vanzatnate a gukna lakah tua milimte zong kihel hi. (Pian. 31:19, 32). Milim bia lo ding cih thu in Pasian tawh kiciamna-ah a thupi mahmah khat ahi hi. Hih milimte kem uh a, Pasian biak ding sangin tua milimte a bia zaw uh hi. Canaan mite huzaap tawh kipelh nadingin Shechem panin paikhiat kul bek tham lo-in Jacob innkuante in a nuntakna sung panun milimte hemkhia ding hi.\nMawh kisikna in mun khat pan mun khatah kituah kawikawi-na sangin tangzai zaw hi; pawlpi khat pan pawlpi dang khatah lutna sangin zong lian zaw hi. Koi mun koi munah i teeng zongin a thupi bel in i lungtang panin milim hepkhiat ding ahi hi. Tua hi-in Pasian hehpihna tawh i lungtang panin milimte hepkhiat ding kisam hi. Na khempeuh in Topa tawh kizopna kikalah milim suak thei hi.\nJacob in Pasian sawl bangin a nuntak ciangin a lauhuai, a kihtak nate panin Topa in a honkhia hi (Pian. 35:5). A kim a om mite langpanna tawh kipelh thei uh hi. Amaute in Jacob a do ngam kei uh hi. Tua ciangin amaute in Topa a bia uh hi (Pian. 35:6,19 ) a kisia innkuan kipumkik uh hi. Jacob in tua mun min dingin “El Bethel” ci hi. Zan a a mangmat kahlei hong phawksak hi. Tuakah lei in vantung le leitung kizopna limcing hi. Pasian le mihing kizopna limcingin tawlpi khat sunga kisia hih Lamzikpi hong kipuahkik hi. Hih thu in Bethel a kilang Pasian in mun le mualte ‘n ciangtan zo lo hi; a nuntakna-ah Pasian ompihna a mu kha hi. Jacob panin Isreal ah a min kikhel hi. (Pian. 35:10), thuciam thunih a pulaak hi. Hih thuphate in a masa-in suan le khak tampi neihna, Messiah hong khankhiatna khanggui hong suak hi; minamte pianna pupi hong suak hi (Pian. 35:11); Nihna-ah ttua thupha in Khapsa Gam pulaak hi (Pian. 35:12).\nI lungtangah bangci bangin milim om thei hiam? Tua milimte bangci-in hemkhia thei ding i hiam?\nPian.35:15-29 sim in. Innkuan sung buai-na a thuak khit bangah Jacob in bang thu tuakkha hiam?\nJacob in Bethel mun panin a paikhiat khit phetin Khapsa Gam zuanin a khualzinna-ah thu thum a phutkha hi.Jacob in a gamh luah ding pa si hi; Rachel zong si hi. Leah tawh a neih a ta upa zong si hi. Hih thu thumte in kizopna nei ciat hi. Hih thu thumte in Khapsa Gam zuannin a khualzin kipatna ciaptehna tawh kibang hi. A tapa tangvalte in bang thu hangin siatna bawl hi, ci-in hong hilh loh hangin amah in Jacob ta nunung pen tungah siatna tun ding ngimna le a ngaihsutna panin Rachel a phawkna bei leh deih hingel ding hi. I theihloh thu tampi om ding hi.\nJacob ta tumpen suahna le Bethlhem in kizopna nei hi (Pian. 35:19), hih thu zong Khapsa Gam kamciam sungah a kihel thu hi. Tua hi-in hih taneihna in Israelte tungah Pasian kamciam a tangtung masa pen hong suak hi. Nausuaksakte khat in Topa kammalte tawh Rachel a hopih hi. Tua kammal in Abraham a hopihna kammal mah hi: “Lau kei in” ( Pian. 35:17 le Pian. 15:1 enkak in) Jacob in tua naupang min a khelna in thupi hi. “ Ben-Oni” ci-in phuak a khiatna in “dahna tawh ka neih tapa” cih panin a dahna, a gimnate siksanin a minphuana hi-in, Benjamin tawh a laihsak hi; a khiatna in “vangliatna tawh ka neih tapa” cihna hi. Khapsa Gam lametna nei-in khanglam zuanin a khualzinna kiphawk nadingin a phuak hi kha ding hi. Khapsa Gam a tung uh ciangin TOpa in a kamciam bangin sem takpi ahih manin amuate in lungnuam takin a teeng thei uh hi.\nAhi zongin hih hun sung tengin Reuben a pa zineu tanu a sanggamnu Bilhah tawh na mawh uh hi. (Pian.35:25, Pian. 30:3). Mihing in siatna tawh kidim cih ding simloh bang hangin hih bangin siatna Reuben in bawl hiam cih i thei kei hi. Ahi zongin a lamdang thu khat in Jacob in tua bang siatna thukpah lo hi (Pian. 35:22). Mawhna siatna tawh kidim mite hi mah taleng Pasian in A kamciamte tangtungsak veve hi, cih i mu hi. Jacob tapa sawm le nihte hong hilh thu in hih thu mah hi. (Pian. 35:22-26). Midik mi kicing hong khang khia ding ahihna zong hong hilh hi. Innkuan sung buai-na, siatna , Reuben in Bilhah a mawhpihna hangin Pasian in a kamciam pelh lo ahihna thu kimu thei hi.\nMihing in Pasian tawh kopin nasem hi leh ama sungah Pasian deihna a kicin zawk nading a mu thei ding uh hi. Gim thuakna kiamin, gimna thuakna cihte a kipelh thei lo ahih manin hong tunghak zaw sak thei hi. A tawpna-ah Pasian deihna kicing veve ding hi.\nNgaihsutbeh Ding: Ellen G. White, “The Night of Wrestling,” pp. 195-203, in Patriarchs and Prophets sung sim in. “zan khuamial sung Jacob tuahkhak thute in gimna le lunggimna lianpite in Khrih Nih vei hong pai madeuha Pasian mite nawktan ding gimnate a limcingkhol hi.. . Dawimangpa tawh kidona lian lua mahmah ding ahih manin Pasian mite in a nunung pen galdo-na a do ding uh hi. Pasian in amaute upnaa, amaute thuakzawhna siatna panin amaute a honkhia ding Pasian vangliatna amuannate uh sittellna a thuak ding uh hi. Satan in amaute zawhsawm mahmah ahih manin amaute in lamet bei kisa uh hi; mawhmai-na ngah zo lo dingin mawhna lian lua kisa uh hi. Amau kicin lohnate kiphawk uh hi; lamet bei kisa uh hi. Ahi zongin Pasian hehpihna lian phawk thei uh a, mawh kisik takpi ahih manun amau lamet bei-na panin lametna tawh kidim ahihna a kiphawk uh hi; mawhna khempeuh panin mawhmai-na a ngah uh hi. Amaute upna in ling lo ding hi. Bang hang hiam cihleh amau thungetna thakhat thu-in Pasian in a dawngpah hi. Jacob in vantungmi a pomcip bangin amaute in Pasian vangliatna a pomcip uh hi. Amaute kam panin “ Thupha nong piak kei leh kong khah kei ding hi” a ci ding uh hi.\n“Jacob tangthu in mawhna hangin dahna thuakin Pasian kiang a zuan mi khempeuh in hawlkhiat thuak ngei lo ding uh hi, cih khamuan nading hong hilh hi. Ahi zongin tua bangin Pasian a zuan mite in mawh kisik takpi hi ding uh hi. Nuntakna ki-apin upna sungah muanna tawh kalsuanna in Jacob ngah thuphate a ngah ding hi. Tua thuphate in thagum hatna tawh a kingah thei hi lo hi. Pasian ama nasempa tungah Ama vangliatna le hehpihna bek in Jacob lungkimna ngah theisak hi, cih a hilh hi. Tua bangmah in hun beikuana a nungta mite in zong a tuakkha ding uh hi. Lauhuai-na in hong kimkotin lungkhamna le lau-na in mun citengah mi khempeuh hong ukcip hi; amaute in Khriih hong hotkhiatna tung bekah a kinga ding uh hi. Mihing in ama tha tawh bangmah a sem zo kei hi;.” Ellen G. White, Patriarchs and Prophets, pp. 201-203.\n1. Bang hangin Jacob thaneemna in Pasian hehpihna kilatna suak thei hiam? Koi bangin Jacob tuah thute le Paul pulaak “Ka thaneem ciangin ka tha a hat hi”cih thu tawh kizopna nei hiam? (2 Cor. 12:10).\n2. Bang hangin Lai SIangtho in khialna nei mi tampite thu pulaak hi ding hiam? Hih thute in bang hong hilhnuam hi ding hiam? Bang thu nuntakpih ding i hiam?\n3. Milim biakna tawh kisai ngaihsun in. Tuhun milim biakna in bangteng bang hi ding hiam? Topa simloh kuamah dang bia lo thei ding na hi hiam?